Istambulska konvencija - trojanski konj demografskog pada\nVažeći Porodični zakon Republike Srbije u članu 2 kaže: "porodica uživa posebnu zaštitu države", a u članu 5: "žena slobodno odlučuje o radjanju" i "majka i dete uživaju posebnu zaštitu države". Iz člana 5 je očigledna diskriminacija muškaraca, jer po njemu muškarci ne uživaju istu zaštitu, što se u sudskoj praksi razvoda i materjalizuje, niti imaju pravo kod odlučivanja o radjanju. No kako ovo nije članak o muškarcima, oni su ionako nebitni, zamenljivi i obespravljeni, koncentrisaćemo se na sukobljenost člana 2 i 5 u domenu zaštite porodice. Postavlja se pitanje kome država daje prednost kada su interes porodice i interes žene suprotstavljeni, pošto formalno obe imaju "posebnu zaštitu"? Feministička teorija i praksa, koja vidi brak i patrijarhat kao tamnicu žene, na svaki način želi da se obračuna sa njima, pa je tako Istambulska konvencija stvorena kao oružje u tom ratu, pod izgovorom borbe protiv nasilja u porodici. Žene se savetuju da se udaju, rode pa razvedu (ovo sam upravo danas čuo od jedne neudate 35to-godišnjakinje koju tako savetuju drugarice), ili ako to ne ide lako, da isprovociraju nasilje u porodici i na taj način se reše neželjenog partnera, koji je samo poslužio kao donor sperme, i kasniji finansijer podizanja deteta. Naravno i država će se uključiti, deleći šakom i kapom socijalnu pomoć "samohranim" majkama, mada se mnoge od njih ne mogu smatrati samohranim jer primaju i izdržavanje od bivših partnera, i verovatno žive u stanovima koje su oni ili partnerovi roditelji obezbedili. "Jednoroditeljskih" porodica, eufemizam od "nepotpuna, okrnjena", je u Srbiji 2011. bilo preko 300.000, više od 80 posto su činile majke sa decom. Problem sa ovim porodicama je često NEVOLJNO odsustvovanje ili nedovoljno učestvovanje oca u vaspitanju i odrastanju dece, što ima negativne posledice na njihov mentalni i društveni razvoj, kao i mogućnost da u kasnijem životu stvore i održe sopstvene potpune porodice (već i oni nastavljaju doživljeni obrazac razvoda i jednoroditeljstva). Centri za socijalni rad koji su nekada imali ulogu da prvo mire zavadjene strane, pa tek kasnije prihvate razvod, sada su u potpunosti, pod uticajem seminara feminističkih NVO, napustili ovu praksu, i otvoreno staju na stranu žena i majki, savetujući i prijavljivanje nasilja u porodici kako bi se razvod brže završio. Sudovi koji sude u porodičnim parnicama takodje imaju strukturu od 90tak posto ženskih sudija, pa ni oni ne pomažu u nepristrastnosti ishoda. Često su to višegodišnje parnice u kojima su očevi diskriminisani od pomenutih institucija, nemaju nikakve šanse za dobijanje starateljstva, makar i samo zajedničkog sa majkama, a majke im se svete ometanjem ili ukidanjem vidjanja dece čak i ako ovi redovno plaćaju izdržavanje. Da dodaju uvredu na povredu, da bi očeve potpuno isključile iz života dece, neke majke su spremne i na lažno optuživanje za nasilje i seksualno zlostavljanje dece, što ponekad prevrši meru i prelije čašu, dovodeći do ubistva žena, a često i / ili samoubistva očeva. Preterana zaštita žena, pravna, policijska, socijalna i finansijska, signalizira ženi da je razvod isplatljiviji nego ostajanje u braku, i tako je motiviše da sa partnerom ne saradjuje, već da mu se suprotstavlja, a tu onda nema ni partnerstva ni braka, ni imanja više dece (za prostu reprodukciju jednog društva potrebno je 2.1 deteta po paru).\nNisu u Hrvatskoj sredstva za implementaciju Istambulske konvencije jedina prepreka njenoj ratifikaciji, niti je u pitanju nebriga za potrebe i zaštitu žena, velika prepreka je i Katolička crkva. Religija i marksizam ne idu zajedno, odnosno medjusobno su suprotstavljene ideologije, jer obe žele da vladaju masama i nametnu im svoj svetonazor, prakse i sistem vrednosti, a nadasve da se kao predstavnici i zaštitnici vladajuće ideologije ogrnu odorom moći, i hm, vlasti. Katolička crkva je u feminizmu i ženskoj emancipaciji prepoznala neomarksizam, što i nije bilo tako teško uvideti, a kao antiporodična, ateistička ideologija i politika direktno joj je suprotstavljena i konkurent za duše sledbenika/ca. “Rodna ideologija je ideološka kolonizacija”, rekao je u avgustu ove godine na susretu mladih u Poljskoj papa Franjo, a citiralo ga "obiteljaško" glasilo međugorski Glasnik mira u tekstu dramatičnog naslova ‘Istanbulska konvencija – trojanski konj ideološke kolonizacije’: “Zaogrnuta novom borbom za ljudska prava odvija se kulturna revolucija koja polako prelazi u otvoreni totalitarizam”. Razlog što feminizam nije naišao na značajniji otpor Srpske Pravoslavne Crkve je u odsustvu budnosti, snage i spremnosti da se obračuna sa neistomišljenicima, a posledica je globalno i istorijski mnogo veći uticaj i raširenost katoličanstva nego pravoslavlja.\nPre trideset godina u Srbiji je broj razvoda bio petina broja zaključenih brakova, prošle godine je bio četvrtina, a sa primenom novog Zakona o sprečavanju nasilja u porodici, potpisujem da će u 2018. biti polovina. Ovo sam izračunao na bazi 41.000 prijave nasilja u porodici (za 5 meseci primene bilo je 17.000), pa neka je samo 27.000 medju partnerima u braku, i da se samo trećina razvede, to je 9.000, što bi brojku od 9.000 razvoda pre primene ovog zakona 2016. godine, povećalo na 18.000, a to je tačno pola od broja sklopljenih brakova 2016. Na zbližavanje mladih svakako neće pozitivno uticati svakodnevna povika o silovanju i nasilju u porodici, ispade porodica najnebezbednije mesto, pa ko bi je onda stvarao. Takodje, koji će se muškarac odlučiti na brak ili vanbračnu vezu sa imanjem dece, ako se zna da nakon njenog raskida, a danas se to dešava mnogo češće i lakše nego ranije, žena dobija sve, a muškarac ostaje samo sa obavezom plaćanja alimentacije do sudnjeg dana, uz veoma neizvesnu mogućnost vidjanja sopstvene dece. Da ne pričamo da za vreme braka ili veze više ne sme ni da povisi glas na ženu, jer i na samu pomisao da ona doživi strah, interventna brigada dolazi i odvodi ga iz stana, na neodredjeno dug period. Sa ovakvim zakonima i psihozom straha predvidjam da će se svake godine radjati sve manje dece, dok ih uopšte i bude. Bolje da mi svi dignemo glas protiv lažnih dušebrižnica u NVO i institucijama kojima one dominiraju, da nam ne plaše omladinu naduvanim pričama. Dok se ovo feminističko divljanje ne zaustavi, dok se ne kaže da je bilo dosta pritisaka i novca dobijenog od EU, UN i Soroša za sprovodjenje "rodne" (ne)ravnopravnosti i "zaštite žena", nijedna stimulaciona mera Vlade Srbije neće zaustaviti demografski pad.


Pet finala za srpske kajakaše ne EP - Ostali sportovi, Vesti\nAleksandar Milosavljević 14.06.2013., 21:37\nPrvog dana takmičenja na prvenstvu Evrope u Portugaliji srpski kajakaši imali su stoprocentan učinak ostvarivši plasman u pet finala, prenosi Tanjug.\nŽenski dvosed Nikolina i Olivera Moldovan u olimpijskoj k-2 500 metara uspele su da iz kvalifikacija obezbede direktno A finale. Sestre Moldovan su u kvalifikacinoj grupi bile trećeplasirane sa vremenom 1:56,954 minuta.\nMuški dvosed, kombinacija Simo Boltić – Marko Dragosavljević, bila je prvoplasirana u kvalifikacijama disicpline k-2 500 etara. Momcima iz Bačke Palanke, aktulenim juniorskim šampionima Evope u ovoj disciplini, trebalo je jedan minut, 36 sekundi i 439 stotinki da preveslaju deonicu od pola kilometra i ostvare najbolje vreme u kvalifikacijama.\nSutra, drugog takmičarskog dana prvenstva Evrope u Montemoro o Velju, u borbu za medalje u finalnim trkma će nastupiti Dalma Benedek Ružičić u disciplini k-1 1.000m i posada dvoseda Stanojević/Pajić u k-2 1.000 metara.\nVeslačka reprezentacija SrbijeVeslanje\nPrethodna vest I omladinac tužio Zvezdu zbog neizmirenih obaveza\nSledeća vest Stević obukao žutu majicu\nI omladinac tužio Zvezdu zbog neizmirenih obaveza\nStević obukao žutu majicu


Jačanje parlamenta nije suprotno sa predsedničkim uređenjem\nTanjug 16. januara 2020. 16:22\nMOSKVA – Mere za jačanje uloge parlamenta u Rusiji neće biti u suprotnosti sa idejom da Rusija treba da ostane predsednička republika, izjavio je danas predsednik Rusije Vladimir Putin na sastanku sa članovima radne grupe koja je zadužena za izradu predloga izmena i dopuna Ustava.\n„Amandmani koji su juce predloženi (u obraćanju Federalnom parlamentu) ne tiču se osnova Ustava“, rekao je Putin i dodao da je glavni smisao ovih amandmana da se Rusiji obezbedi dalji razvoj kao društva u kome postoji vladavina zakona, povećana efikasnost nacionalnih institucija, jačanje uloge civilnog društva, političkih stranaka i regiona u formulisanju najvažnijih odluka vezanih za razvoj države, preneo je TAS S.\nOn je objasnio da misli na nova pravila imenovanja premijera, njegovih zamenika i saveznih ministara.\n„Zamislite: imenovan je premijer i predsednik nema pravo da odbaci kandidata i onda premijer iznosi predloge ne predsedniku, već parlamentu i parlament konačno odobrava zamenike premijera i savezne ministre. Predsednik, takođe, nema pravo da ih odbaci“, rekao je Putin.\nPrema njegovom mišljenju, to je veoma razumno, jer će Rusija ostati predsednička republika, a postaće i mnogo otvorenija.\n„Značaj parlamenta raste i saradnja između parlamenta i vlade se povećava. Pojavljuje se situacija u kojoj će parlament snositi veću odgovornost – i to ne samo za postavljanje ministara i zamenika premijera, već i za posao koji obavljaju i za politiku koju vlada vodi“, rekao je Putin, dodajući da postoji potreba za uspostavljanje čvršće veze između parlamenta i vlade.\n„Siguran sam da će se mnogi od prisutnih složiti, kao i velika većina ruskih državljana, da će Rusija istovremeno ostati predsednička republika i da predsednik treba da zadrži velika ovlašćenja“, rekao je ruski predsednik.\nPrema njegovom mišljenju, to je apsolutno obavezan imperativ, jer bi se u suprotnom zemlja usmerila ka parlamentarnoj republici.\n„S obzirom na našu složenu organizaciju države i njenu multikonfesionalnost i multietničnost i veliku teritoriju, to bi bio veliki test za Rusiju sa nejasnim ishodom. Ova fleksibilna kombinacija veće uloge parlamenta i saradnje vlade sa šefom države koji zadržava ozbiljne prerogative izgleda mi kao dobra osnova“, zaključio je Putin.


Home/Briga o životinjama/COVID-19: Zaštitite životinje tako što ćete planirati njihovo zbrinjavanje\nNajveći rizik za vaše životinje može biti nedostatak plana za njihovo zbrinjavanje u slučaju da se razbolite, te više niste u stanju da se brinete o njima. Zato je dobro da se unapred dogovorite sa nekim da brine o vašim životinjama ukoliko se zarazite COVID-19. Najbolje bi bilo da to bude neki drugi član vašeg domaćinstva koji nije zaražen. Životinje bi trebalo da ostanu u svojim domovima, odvojeni od bolesne osobe, osim ukoliko to nikako nije moguće. Čak i ako imate druge članove domaćinstva, najbolje je da imate “plan B” u slučaju da niko iz vaše kuće nije u mogućnosti da nastavi da se brine o vašim životinjama.\nOdaberite osobu koja je u mogućnosti i želi da čuva vaše životinje ukoliko se zarazite COVID-19 ili imate neki drugi zdravstveni problem.\nUkoliko ne možete da nađete osobu koja će da se brine o vašim životinjama, odredite nekoliko objekata za smeštaj životinja koje mogu da ih prime ako je potrebno. Saznajte koje vakcine su zahtevane i uverite se da su ih vaše životinje primile. Neka od lokalnih skloništa za životinje ili ustanova za kontrolu životinja takođe mogu da obezbede privremeno utočište za hitne slučajeve.\nSpakujte torbu za hitne slučajeve koja će sadržati hranu i lekove vaših životinja za najmanje dve nedelje.\nPobrinite se za identifikaciju vaših životinja, uključujući identifikacione priveske, mikročipove, žigove, licencu i oznaku o primljenoj vakcini protiv besnila, ukoliko se to odnosi i primenjuje na vašu životinju.\nNabavite kopije medicinske dokumentacije vaše životinje od veterinata i ubacite ih u torbu za hitne slučajeve.\nImajte na raspolaganju spremne i označene odgovarajuće kaveze/transportere i/ili prikolice u slučaju da vaše životinje treba da se prevoze.\nSastavite spisak ljudi kojima je dozvoljeno da donose odluke vezane za zdravlje i lečenje vaših životinja, ukoliko se razlikuju od odluka donetih od strane negovatelja. Obezbedite uputstva koja se odnose na različite nivoe hitne medicinske pomoći koja će možda biti potrebna životinjama u vašem odsustvu.\nMoguće je da veterinari tokom pandemije COVID-19 pružaju samo hitne usluge. Stoga obavezno pozovite telefonom pre nego što odvedete svoju životinju kod veterinara.


Damping cene kineskog meda ugrožavaju srpske pčelare – AGRO VESTI by agronews.rs\nJul 26, 2016 | agro danas, Aktuelno, Cene, Evropska unija, Poljoprivreda, Proizvodi, Srbija, Stočarstvo, Svet, Teme, Tržište, uvoz-izvoz, Vesti\t|\nVeliki uvoz meda iz Kine u Evropsku uniju ozbiljno ugrožava proizvođače iz Srbije. Prošle godine je na to tržište uvezeno 80.000 tona ovog proizvoda sa Dalekog istoka, što je četrdesetogodišnji izvoz Srbije u EU (mi godišnje izvezemo oko 2.000 tona). Damping cene od 1,6 evra po kilogramu, što je tri puta niže od naše prosečne izvozne cene, prete da potpuno potope domaće pčelare.\nKako tvrde na našem tržištu, za sada nema ovog meda – zvanično, ali mediji u regionu od prošle godine upozoravaju da se ovaj proizvod pojavio na tržištu Bosne i Hercegovine, pa i sporadično Hrvatske. Otuda i nagađanja da je šverc preko Drine mogući put kineskog meda i na tržište Srbije. Prema nezvaničnim informacijama koje je objavilo Udruženje pčelara BiH, Kina na ovo tržište plasira više meda nego svi domaći proizvođači zajedno.\nPredsednik Grupacije za pčelarstvo pri Privrednoj komori Srbije Srbislav Vidojević kaže za„Politiku” da koliko zna kineskog meda nema, ali da bi to moglo da se dogodi zbog visokih cena na domaćem tržištu.\n– Poslednjih godina nismo imali problem sa uvozom, ali trenutno ne možemo da smirimo divljanje cena. To s obzirom na okolnosti može da dovede i do uvoza, što bi proizvođačima bio signal da globalno tržište diktira cene – kaže Vidojević i dodaje da je trenutno otkupna cena za bagremov med od 3,5 do 3,8 evra za kilogram.\nPčelari, dodaje Vidojević, nisu zadovoljni ovom cenom, posebno zbog nerodne godine, ali nažalost nemoguće je da dobiju veću, jer je konkurencija na evropskom tržištu ogromna. Prema njegovim rečima već sada se oseća da je izvoz pao, iako još nemaju zvanične podatke.


Mladić je, uz snimak događaja, napisao da su ga policajci nakon premlaćivanja pred ulazom u zgradu u kojoj stanuje odveli u stanicu, nakon čega su ga, uz prekršajni nalog zbog kršenje mere policijskog časa, pustili, prenosi portal Pogled.ba.\nKako se navodi, mladiću je tokom noći pozlilo i primljen je u bolnicu, gde su mu konstatovane povrede, prenosi Srpskainfo.\nSnimak koji je objavljen na društvenim mrežama izazvao je burne reakcije građana koji su osudili ovaj čin policije.\nUdaljeni s posla\nPovodom policijskog nasilja koje se dogodilo u Mostaru oglasio je i MUP Hecegovačko-neretvanskog kantona.\n- Ministarstvo unutaršnjih poslova HNK najoštrije osuđuje brutalni napad policijskih službenika koji se dogodio 10. aprila u 23.03, a za kojega nema opravdanja. Radi se o klasičnom primeru prekoračenja ovlaštenja i policijskog kodeksa zbog čega se duboko izvinjavamo celokupnoj javnosti, a posebno mladiću prema kojem se postupalo – navodi se u saopštenju MUP HNK.\nDvojica policijskih službenika su odmah udaljeni sa dužnosti, pokrenuta je unutrašnja provera u kojoj će se istražiti svi aspekti ovakvog ponašanja, te utvrditi postojanje elemenata krivične odgovornosti policijskih službenika.\n- Početna informacija o događaju je proslijeđena Tužilaštvu HNK – navodi se u saopštenju.\nOvakvom ponašanju i ovakvim osobama ne može i ne sme biti mesto među policijskim službenicima, navodi se u informaciji za javnost, prenosi pogled.ba.\nPolicija davi muškarca, jer ne nosi masku


MALI URUČUJE FABRICIJU NAJVAŽNIJI STRATEŠKI DOKUMENT Nakon potvrde vlade, dokument se dostavlja Evropskoj komisiji\nMinistar finansija Siniša Mali uručiće sutra šefu Delegacije EU u Srbiji Semu Fabriciju najvažniji strateški dokument Vlade - novi Program ekonomskih reformi (ERP) za period 2020 - 2022. godine.\nKako se navodi na sajtu Ministarstva finansija, ERP je najvažniji strateški dokument vlade koji služi za koordinaciju ekonomskih politika unutar Srbije, regiona i sa Evropskom unijom, kao i za razvoj dobre uprave u Srbiji.\nU pitanju je šeti po redu ERP, a Srbija kao država kandidat za prijem u članstvo EU, u pretpristupnom periodu redovno izrađuje ovaj dokument ("Economic Reform Programme" - ERP).\nERP je prenosni ("rolling") program tako da svaki novi ciklus njegove izrade treba da, u izvesnoj meri, predstavlja kontinuitet u oblasti prioriteta.\nNakon što je tekst čitavog dokumenta završen i potvrđen na vladi, dokument se dostavlja Evropskoj komisiji (EK).\nZatim će biti razmotren sa predstavnicima EU, tačnije, sa ministrima finansija i privrede, predstavnicima centralnih banaka država clanica EU i nadležnim evropskim institucijama tokom maja ove godine, a u okviru ekonomskog dijaloga na sastanku Saveta EU za ekonomska i finansijska pitanja (ECOFIN Council) na kome će, kaže se, biti usvojene i nove zajedničke preporuke učesnicima u procesu pristupanja (Zapadni Balkan i Turska).\nNa valutnim tržištima vednost dolara znatno je pala u odnosu na korpu šest najvažnijih svetskuh valuta. Dolarov indeks kreće se oko 96,80 bodova, dok je juče iznosio 97,45 bodova.


popravka kompjutera, instalacije kompjutera\nOdržavanje kompjutera i mreža\nBavimo se održavanjem kompjutera, kompjuterskih mreža i sve ostale kompjuterske opreme u vašoj firmi. Održavanje je na mesečnom nivou. To pdrazumeva, administraciju kompjutera i servera, servisiranje kompjutera, instalaciju operativnih sistema, bekapovanje podataka, kao i čišćenje od neželjenog software-a u kompjuteru, povezivanje uređaja u mrežu, konfigurisanje mreže, savetovanje i instrukcije prilikom nabavke opreme za vašu firmu....\nPotreba za mesečnim održavanjem\nSvaka firma ima potrebu za kvalitetnim i profesionalnim održavanjem svoje opreme. Firmama koje su srednje ili manje veličine nije uvek jednostavno zaposliti osobu ili više njih radi održavanje informatičke opreme i strukture. Tu su veliki troškovi i obaveze. Zato postoji rešenje u vidu mesečnog održavanja dogovorenog sa firmom koja se bavi time. Vi ne treba da brinete o stanju vaše opreme, to možete prepustiti nama. Mi ćemo voditi evidenciju o stanju i svim promenama što se tiče vaše IT opreme.\nKada ugovorimo saradnju, snimomo stanje u vašoj firmi što se tiče kompjutera i opreme, prikupimo sve bitne podatke u smislu lozinki sistema i pristupa. To se sve dešava naravno prvog meseca po dogovoru, i taj mesec je besplatan. Nakon toga, ako su obe strane zadovljne skalpamo ugovor o mesečnom održavanju.\nCopyright © 2015 Nenad


Premijera u Banatskom Despotovcu\nFudbaleri FK Borca startuju sezonu u nedelju 16. avgusta u Banatskom Despotovcu, a protivnik će im biti domaća FK Mladost. Početak utakmice prvog kola Područne lige Zrenjanin zakazan je za 18h i odigraće se, kao i sve utakmice u Srbiji u ovom trenutku, bez prisustva publike zbog situacije sa COVID-19.\nIz istog razloga fudbaleri iz Aleksandrova su kao i većina klubova u ovom rangu takmičenja započeli pripreme nešto kasnije nego inače, pa se neki jači ritam utakmice ipak ne očekuje u uvodnim kolima ove sezone. Upravo zbog toga, PFL Zrenjanin je po ugledu na više lige ove sezone dozvolila maksimalno pet izmena po utakmici umesto standardnih tri.\nŠto se tiče istorije susreta ove dve ekipe ona je duga a u poslednjih 10 mečeva uspešniji su bili fudbaleri sa Lukarela koji su 6 puta izvojevali pobedu, dok je Mladost slavila u preostala 4 meča. Prošle sezone ove dve ekipe su odigrale svega jedno poluvreme na Lukarelu, zbog prekida utakmice meč je registrovan u korist Mladosti a utakmica u Despotovcu nije odigrana zbog prekida sezone. Zanimljivo je da u poslednjih 17 međusobnih utakmica ove dve ekipe su odigrale svega jednu utakmicu bez pobednika. Nema sumnje da će i ovaj meč biti pun uzbuđenja, a nama ostaje da se nadamo da će se ovog puta meč odigrati do kraja, bez tenzija i u fer-plej igri.\nPo poslednjim informacijama, crveno- plavi u Despotovac putuju kompletni. Utakmica će se, kao što je već pomenuto, odigrati bez publike ali navijači i simpatizeri FK Borca moći će da prate uživo promene rezultata utakmice, baš kao što je to bio slučaj i prošle sezone na utakmicama FK Borca.


Mini-ekspedicija do pet potencijalnih lokacija – Ko gradi grad\nSeptember 15, 2013 kogradigrad\nNa šestom okupljanju u sklopu projekta PAMETNIJA ZGRADA, u nedelju 15. septembra KO GRADI GRAD je organizovao obilazak pet predloženih lokacija za zajedničku stanogradnju u Beogradu. Izlazak na teren bio je dobra podloga za diskusiju o pogodnostima, problemima i kompleksnostima posećenih lokacija, dok je svaka lokacija otvarala nova pitanja i nove mogućnosti koje projekat počinju da čine sve konkretnijim.\nPrve dve lokacije koje smo obišli predložili su u julu predstavnici opštine Savski Venac na sastanku sa timom platforme KO GRADI GRAD. Naime, opština Savski Venac i sama razvija model pristupačne (i ekološke) stanogradnje kroz projekat MILD Home (modular, inteligent, low-cost, do-it-yourself, u okviru koga će tokom ove jeseni biti raspisan konkurs za idejne predloge ovakve stanogradnje. Takođe, predstavnici Opštine su veoma zainteresovani da se projekat Pametnija zgrada uključi u ovaj konkurs. Iako najverovatnije ove dve pomenute lokacije neće biti i konačne za sam konkurs, ipak smo se odlučili da ih obiđemo i na osnovu njih prodiskutujemo o tome na kakav bi prostor inicijativa kao što je naša mogla naići u centru grada.\nPrva lokacija na Savkom Vencu nalazi se u samom centru i prilično je velika, obuhvata prostor između Lomine, Balkanske i novoizgrađenih zgrada u Ulici Gavrila Principa. Na lokaciji ima nekoliko baraka predviđenih za rušenje u kojima i dalje žive ljudi, nekoliko nenastanjenih ruiniranih objekata, dečiji vrtić takođe predviđen za rušenje i jedan veći prazan plac koji gleda ka Lominoj, ali na kome verovatno nije moguće odmah graditi jer temelji počivaju na krovu auto perionice u lagumu koji izlazi na Ulicu Gavrila Principa. Na ovom prostoru nalazi se i nekoliko novijih objekata, poput konzulata Gabona, ali i dosta starih i prepoznatljivih objekata poput zanatskih radnjica u Balkanskoj, čiju pojavnost bi trebalo uključiti u budući projekat. Sve u svemu vrlo izazovna i kompleksna lokacija na kojoj bi bilo potrebno rešiti niz problema – od stambenog pitanja sadašnjih stanara do navale privatnih investitora koja se može očekivati u slučaju gradnje na ovako ekskluzivnoj lokaciji, a čije bi prisustvo u svakom slučaju trebalo anticipirati.\nNaredna lokacija na Savskom vencu se ustvari podudara sa Romskim naseljem u Zvečanskoj ulici, koje se nalazi uz samu Kliniku za plastičnu hirurgiju u blizini Partizanovog stadiona. Ova lokacija nalazi se veoma blizu šireg centra grada, u slepom delu ulice, a i pored toga što je pokraj prelaza preko železničkog tunela deluje veoma mirno (nismo prisustvovali prolasku teretnog voza). Imajući na umu očigledan problem sa postojećim naseljem koje vlasti smatraju “divljim”, a u kome žive ljudi čije bi stambeno pitanje bilo potrebno rešiti stanovima ili kućama, a ne metalnim kontejnerima, komplikovanost ove lokacije postaje očigledna. Ovde je ceo zaplet kako angažovati opštinsku i gradsku administraciju da promišljaju ovako neplanski nastala naselja na način njihove infrastrukturne nadgradnje i integracije, a ne ignorisanja u pristupu ili eliminacije u planovima. Za Pametniju zgradu ovakva lokacija produbljuje pitanje jednakosti u nejednakosti, ili konkretnije – na koji način bi i ove ljude bilo moguće uključiti u inicijativu zajedničke stanogradnje.\nNaša treća destinacija, na Zvezdari, bila je zatvorena tekstilna fabrika Kluz, u stečaju. Povod za obilazak ove lokacije bila je prošlogodišnja predizborna najava člana Gradskog veća u medijima, da se za fabriku Kluz traži mogućnost dogovora sa malim proizvođačima da nekoliko njih uzme delove objekta, a da se deo ka Bulevaru Revolucije pretvori u stambenu zonu. Očigledno, ovo je bila samo predizborna tema. Ispred same fabrike, obezbeđenje nas je ljubazno zamolilo da se ne vrzmamo previše oko kapije jer nema potrebe da prolaznici pomisle “da igra mečka” nego da bi bolje bilo da kontaktiramo stečajnog upravnika ili još bolje Agenciju za privatizaciju ukoliko smo zaintersovani za dalje informacije. U okviru farbričkog kruga se nalazi pet zgrada. Jedna je već prodata, tri zgrade su uglavnom prazne, dok se bivša kantina iznajmljuje prodavnici nameštaja. Baš ta zgrada, jedina detaljnije vidljiva sa ulice, najviše je privukla našu pažnju svojim pristupačnim dimenzijama i arhitekturom. Bilo bi veoma zanimljivo kada bi se pružila prilika za adaptaciju neke od ovih (ili ovakvih) zgrada u prostor za život i rad, čime bi im bio udahnut novi život, nova namena, novi smisao.\nNašu mini-ekspediciju nastavili smo u pravcu Malog Mokrog Luga. Prvi plac od 5 ari, u Ulici Rade Kontića, ponudio nam je vlasnik koji je i sam veoma zaintersovan da se uključi u projekat Pametnija zgrada. Ipak, ovolika, standarna parcela za porodične kuće u ovom kraju, a uz to već okružena drugim kućama, veoma je malih dimenzija za stanogradnju koja bi uključila već broj ljudi. U blizini ove lokacije pogledali smo još jedan dosta veći plac, čija bi cena bila 2.700 evra po aru ukoliko bismo bili zaintersovani za čitavih 20 ari. Uz konkretne cene i dimenzije, diskusija je počela da postaje opipljivija.\nZaputili smo se ka petoj, finalnoj, lokaciji za ovu priliku. Reč je ovelikoj praznoj površini sa puno placeva od kojih je onaj na kojem smo zastali površine 60 ari na teritoriji opštine Zvezdara, na samoj granici sa opštinom Grocka. Teren se od puta, uz koji se nižu nedovršene kuće, spušta ka zaravni za koju pretpostavljamo da je deponija građevinskog otpada – šuta koji je prekrila zemlja i trava. U razgovoru sa ženom koja živi u blizini i koja je tu skupljala šipurak, saznajemo da je moguće da je ceo teren zapravo klizište koje se spušta ka potoku u samom dnu placa, ali i da je cena veoma niska, čak višestruko niža od prethodnog placa. Ova ili ovakva lokacija (parcela se nalazi na mnogo većem neizgrađenom terenu), je veoma zanimljiva i ima veliki potencijal, jer bi dala najveću slobodu prilikom implementacije osnovne ideje projekta: iznalaženje strategija i modela koji bi omogućili armiji od 200.000 podstanara da kolektivno rešavaju svoje stambeno pitanje.\nPosle obilaska vratili smo se nazad u centar grada i seli da zajedno sumiramo utiske i razmotrimo mogućnosti. Zaključak nakon izlaska na teren je da u ovom trenutku postoje tri podjednako zanimljiva moguća scenarija na kojima bi trebalo dalje paralelno raditi. Prvi podrazumeva lokaciju u centru grada i “ugrađivanje” u već postojeći stambeni blok, vrlo verovatno uz intenzivnu ali komplikovanu saradnju sa opštinom – na primer opštinom Savski Venac, na jednoj od dve ponuđene lokacije ili, mnogo verovatnije, na nekoj lokaciji koja će tek biti ponuđena kroz pomenuti konkurs. Druga varijanta je preuređenje (dela) bivšeg industrijskog objekta kao što je Kluz, a treća izgradnja od nule, na potpuno praznom placu na obodu grada, gde trenuno ne postoji infrastruktura, ali na kome je moguće zamisliti izgradnju čak i čitavog zadrugarskog naselja. U svakom od ovih slučajeva, pred eventualne preduzetnike i zadrugare postavlja se isti zadatak: radikalno promišljanje koncepta projekta Pametnija zgrada (model stana za svakoga) i njegovo korišćenje radi rešenja parcijalnih ili grupnih stambenih problema.


psp.vojvodina.gov.rs - mobilna verzija psp.vojvodina.gov.rs - mobilna verzija | Vesti | Radojević otvorio Drugi sajam svinjarstva u Žarkovcu\nRadojević otvorio Drugi sajam svinjarstva u Žarkovcu\nPokrajinski sekretar za poljoprivredu, vodoprivredu i šumarstvo dr Vuk Radojević otvorio je danas, drugi po redu, Sajam svinjarstva u Žarkovcu na području opštine Ruma, gde su se predstavili izlagači najprestižnijih farmi svinja u Srbiji, savremene svinjarske opreme i stočne hrane. Sajamska priredba protekla je bez svinja zbog afričke svinjske kuge koja se pojavila na teritoriji Banata, u Srpskom Itebeju.\nDr Radojević uputio je pohvale organizatorima ove sajamske manifestacije- žarkovačkom Udruženju proizvođača svinja „Sremac“ na entuzijazmu, koji su i u ovim uslovima održali priredbu u nameri da se pošalje poruka o biosigurnosnim merama, kojih proizvođači svinja treba da se pridržavaju u cilju prevencije zarazne bolesti . Poziv je posebno upućen malim i srednjim farmerima, koji treba ozbiljno da pristupe tovu životinja.\n„Pokrajinski sekretarijat za poljoprivredu podržava održavanje ovakvih i sličnih manifestacija , koje zapravo za cilj imaju da na jednom mestu prezentuju najnovija dostignuća tehnologije i saznanja. To znači na jednom mestu spoj struke, nauke i samih proizvođača“, ukazao je danas u Žarkovcu sekretar Radojević i dodao da je dobro što izložbeni deo prate i svi oni koji su naslonjeni na svinjarsku proizvodnju kada je reč o repromaterijalima.\n„ Sekretarijat za poljoprivredu izdvaja značajna sredstva kako bi imali bolje proizvodne i ekonomske rezultate u svinjarskoj proizvodnji, pre svega kada je reč o opremanju stočarskih farmi. Za tri godine, kako je formirana ova Pokrajinska vlada, preko 300 miliona dinara uloženo je u opremanje stočarskih farmi širom Vojvodine, potpisano je preko 200 ugovora sa farmerima, a na konkursnoj liniji namenjenoj za preradu mesa izdvojili smo oko 70 miliona dinara u tu meru i potpisali oko 30 ugovora sa korisnicima koji su ostvarili pravo na ova sredstva.\nDr Radojević je podsetio da je u međuvremenu donet Pravilnik Ministarstva poljoprivrede, koji je omogućio svim malim prerađivačima takozvanu prodaju sa kućnog praga i da tako izađu na tržište, te nađu krajnji put za svoje proizvode. Radojević je dodao da resorni sekretarijat kroz linije odgajivačkog programa izdvaja značajna sredstva i za genetski program, za koji je opredeljeno preko 150 miliona dinara za tri godine, kako bismo imali kvalitetniju genetiku i bolje rezultate, bolju konverziju i prirast. Radojević je ukazao da su to sve izazovi koji stoje pred proizvođačima svinja, te da je Pokrajinski sekretarijat za poljoprivredu tu da kroz svoje mere to subvencioniše kako bi odgajivači uz poštovanje preporuka nauke i struke došli do kvalitetnijih rezultata.\nSekretar Radojević je istakao da Žarkovac na ovaj način profiliše sebe na mapi sajamskih manifestacija u Vojvodini, i poželeo Žarkovčanima da ona preraste u tradiocionalnu priredbu, koju će Sekretarijat podržati i u narednom periodu.\nPredsednik žarkovačkog Udrženja proizvođača svinja „Sremac“, prof. dr Miloš Beuković je istakao da se proizvođači moraju prilagoditi novom načinu uzgoja svinja, što podrazumeva držanje životinja u zatvorenom prostoru, uz strogu kontrolu ulaska ljudi i voditi strogo računa o načinu njihove ishrane, koja mora biti strogo kontrolisana.\nOrganizatori iz žarkovačkog Udruženja proizvođača svinja „Sremac“, nadaju se da bi ova manifestacija sa svojom bogatom ponudom mogla postati nešto po čemu će ovo selo u budućnosti postati prepoznatljivo.\nSajam je bio i prilika da proizvođači poslušaju stručne predavače iz oblasti svinjarstva, te saznaju novine u vezi sa tovom i bezbednim držanjem životinja, kao i o merama podsticaja koje je država namenila upravo za razvoj i unapređivanje svinjarstva na farmama u našoj zemlji.\nManifestaciju su svojim prisustvom podržali i predstavnici Departmana za stočarstvo Poljoprivrednog fakulteta u Novom Sadu.


Policija na Zemunskom keju, potraga za nestalim mladićem iz Splita\nIspred kluba “Gotik” kod Beton hale dve patrole Rečne policije patroliraju duž obale reke Save u potraži za nestalim Matejem Perišem (27) iz Splita koji je nestao je u noći između 30. i 31. decembra.\nMediji prenose i da je jedna patrola Rečne policije otišla ka Dunavu ka Adi Huji, a druga na suprotnu stranu kod Zemunskog keja i polako vozi i zagleda splavove.Posetimo, Matej je nestao u noći između 30. i 31. decembra u 2.30 sati, dakle noć pre dočeka Nove godine. On je sa još šestoricom svojih drugova došao u Beograd na doček Nove godine.\nPrema nezvaničnim informacijama, Matej je u jednom trenutku ustao od stola u klubu “Gotik” i zaputio se ka toaletu. Kako je bila velika gužva odlučio je da izađe napolje, kada su ga nadzorne kamere poslednji put snimile da se stepenicama spušta ka vodi. Od tog trenutka niko ga više nije video, mada se pojavila nezvanična inforamcija da je sutradan viđen u centru grada gde pokušava da zaustavi taksi, ali niko sa sigurnošću ne može da tvrdi da je to on.


Narodni demokratski pokret (NDP) pozvao je danas Gender centar Vlade Republike Srpske da reaguje nakon verbalnog napada predsjednika Republike Srpske Milorada Dodika na novinarku Gordanu Katanu, dopisnicu “Oslobođenja” iz Banje Luke.\n“Vjerujemo da je Gender centar Vlade RS, kao ustanova od posebnog društvenog interesa već reagovao na najnoviji ispad Milorada Dodika, predsjednika SNSD-a, ali, nažalost i predsjednika RS”, navodi se u saopćenju ove stranke.\nZa slučaj da, kako navode, Gender centar još nije reagovao, pozivaju ih da to hitno učine i da se ogradi od “prostakluka najgore vrste, neprimjerenog jednoj zemlji članici Vijeća Evrope, čiji je svojevremeni uslov za učlanjenje u ovu asocijaciju, bilo formiranje Centra za ravnopravnost spolova“.\n“Miloradu Dodiku kao vlasniku privatne partije koja u svom nazivu ponosno nosi i njegovo ime, možda bi smo i oprostili primitivizam po kome je poznat. Ali, Miloradu Dodiku kao predsjedniku Republike, ne možemo progledati kroz prste… Jedina greška Gordane Katane je što je postavila pitanje vezano za Kuma – da ga nije postavila, sve bi bilo u redu”, tvrdi NDP u saopćenju.\nDodaju i da su “posljedice bahatosti” Milorada Dodika, godinama unazad osjetili i brojni drugi novinari, a da “posljedice Dodikove paranoje osjećaju i stanovnici opštine Gradiška koji su svojevrsna zamorčad Dodikovih lokalnih kabadahija iz gradiškog SNSD-a, koji po svaku cijenu žele preuzimanje vlasti, makar i uz pomoć provaljenih brava i lažnih objava u Službenom glasniku RS“.


Univerzitet u Banjaluci raspisao konkurs: Novčane nagrade nastavnicima i saradnicima | BL Portal\nUniverzitet u Banjaluci raspisao konkurs: Novčane nagrade nastavnicima i saradnicima\n8. Septembra 2021. 15:31\nUpravni odbor Univerziteta u Banjaluci raspisao je konkursa za dodjelu novčanih nagrada nastavnicima i saradnicima Univerziteta za ostvarene međunarodne rezultate u naučnoistraživačkom i obrazovnom radu za prošlu godinu, čiji je ukupan fond 70.000 KM.\nKonkurs je raspisan u tri kategorije – za nastavnike i saradnike koji su autori indeksiranog naučnog rada, za nastavnike i saradnike koji su rukovodioci, koordinatori ili učesnici međunarodnog naučnoistraživačkog projekta i za nastavnike i saradnike koji su koordinatori ili kontakt osobe “Erazmus plus” projekata – “Ključna akcija dva – izgradnja kapaciteta”.\nPlan je da nastavnici i saradnici koji su autori indeksiranog naučnog rada budu nagrađeni ukupnim fondom do 50.000 KM, dok je fond za nagrade nastavnicima i saradnicima koji su rukovodioci, koordinatori ili učesnici međunarodnog naučnog istraživačkog projekta do 15.000 KM, saopšteno je iz Univerziteta.\nUkupnim fondom do 5.000 KM biće nagrađeni nastavnici i saradnici koji su koordinatori ili kontakt osobe “Erazmus plus” projekata – “Ključna akcija dva – izgradnja kapaciteta”, navodi se u saopštenju.\nKonkurs je otvoren 15 dana od dana objavljivanja na internet stranici Univerziteta /www.unibl.org/, gdje se nalaze i sve dodatne informacije.\nZainteresovani mogu predati prijavu poštom na adresu Univerziteta u Banjaluci, Univerzitetski grad – Bulevar vojvode Petra Bojovića 1A, 78000 Banjaluka, a prijem dokumentacije i bodovanje kandidata vršiće Komisija za dodjelu priznanja i nagrada Univerziteta.\nU saopštenju se dodaje da će, nakon bodovanja i rangiranja kandidata, Komisija Upravnom odboru Univerziteta dostaviti pisano mišljenje sa obrazloženjem na dalje odlučivanje.\nTags: konkurs, nagrade, Nastavnici, Saradnici, Univerzitet u Banjaluci\nTalibani odlučili: Ženama će biti zabranjeno baviti se sportom


RTS :: Kako Dodik, a kako Komšić komentariše izjavu Izetbegovića\nRegion Kako Dodik, a kako Komšić komentariše izjavu Izetbegovića\npetak, 01. nov 2019, 19:30 -> 19:45\nKako Dodik, a kako Komšić komentariše izjavu Izetbegovića\nSkoro 13 meseci prošlo je od izbora u Bosni i Hercegovini, a formiranje vlasti još nije završeno. Dogovora nema o Savetu ministara, jer srpski predstavnik u Predsedništvu Milorad Dodik ne pristaje na razgovore o Godišnjem nacionalnom programu za NATO. Korak ka dogovoru napravio je bošnjački predstavnik Bakir Izetbegović izjavom da BiH neće ući u NATO, ako to ne želi Republika Srpska.\nDuže od godinu dana status kvo u formiranju vlasti nije uspeo da promeni ni septembarski sastanak sa ambasadorima uticajnih zemalja.\nKamen spoticanja u dogovoru između tri člana Veća je ulazak u NATO i godišnji izveštaj o spremnosti BiH za Severnoatlantsku alijansu.\nIpak, bošnjački predstavnik prelazi liniju koju do skoro nije hteo – kaže da ulazak u NATO nije obavezan.\nPredsednik SDA Bakir Izetbegović je rekao da u BiH niko nikom više ništa neće nametati.\n"Kada su u pitanju Srbi i Republika Srpska, ako neće u NATO – neće se ići u NATO", rekao je Izetbegović.\nDogovor o novom roku predlaže Dodik. Traži izmenu člana sporazuma od pre tri meseca koji bi im dao još deset dana do formiranja Saveta ministara. Ali nijedan korak ka Alijansi, tvrdi, neće biti napravljen.\n"Republika Srpska je izglasala svoju vojnu neutralnost i to će se poštovati sve dok to Narodna skupština ne promeni. I ne treba nama Bakir Izetbegović da nam to govori, pa mi smo tu odluku doneli", rekao je Dodik i dodao da Godišnji nacionalni program za članstvo u NATO-u ne dolazi u obzir.\nČlanstvo ipak većina želi, u NATO neće samo politička elita – tvrdi Željko Komšić, trenutno predsedavajući Predsedništva.\nDodaje i da niko nije ovlašćen da govori u ime celog naroda. Godišnji nacionalni program ne vidi kao uslov za formiranje Saveta ministara jer on, kaže, predstavlja vladavinu zakona i poštovanje ustavno-pravnog sistema u BiH.


Argentina: Medicinska marihuana dostupna svima, besplatno - NOVA portal\nArgentina: Medicinska marihuana dostupna svima, besplatno\nSvet Autor:Nova 18. Nov. 202014:17\nArgentina je legalizovala upotrebu kanabisa u medicinske svrhe nizom progresivnih novih propisa koji će ljudima omogućiti da uzgajaju biljke kod kuće. Novi propisi takođe nalažu da proizvodi od kanabisa budu besplatno dostupni u javnom zdravstvenom sistemu pacijentima koji nemaju zdravstveno osiguranje.\nOva južnoamerička država je tehnički legalizovala upotrebu kanabisa u medicinske svrhe još 2017. godine, ali samo za pacijente sa teškom epilepsijom. Novi propis objavljen 12. novembra dozvoljava da se kanabis prepiše pacijentu dokle god postoje naučni dokazi da može pomoći.\nBorci za legalizaciju kanabisa s oduševljenjem su pozdravili vest. “Konačno, propis koju čekamo od marta 2017. godine“, rekla je Valerija Salek, predsednica predizborne grupe Mama Kultiva Argentina.\n“Ova nova faza (u zakonu) počinje da ispravlja nepravdu progona i stigmatizacije biljke koja je mnogim ljudima donela bolji kvalitet života“, navodi se u saopštenju ove organizacije objavljenom na društvenim mrežama.\nA post shared by Mama Cultiva Argentina (@mamacultivaargentina)\nPacijentima kojima doktor propiše kanabis biće dozvoljeno da uzgajaju sopstvene biljke ili ih dobijaju od prijatelja ili člana porodice, sve dok je uzgajivač upisan u vladin registar. Takođe će moći da dobiju kanabis direktno od nacionalnog zdravstvenog sistema.\nPravni aneks koji detaljno opisuje nove propise uključuje zahtev da se “primene mere kojima će država besplatno obezbediti proizvode dobijene iz biljke kanabisa za pacijente koji imaju lekarski recept i koji imaju samo javno zdravstveno osiguranje“.\nUredba prepoznaje da su mnogi ljudi već koristili kanabis u medicinske svrhe, često organizujući neformalne mreže snabdevanja, ali propisi iz 2017. godine ostavili su ih van zakona, piše Vajs.\nMama Kultiva Argentina je organizacija koju je 2016. godine osnovala grupa majki koje su koristile kanabis za lečenje svoje dece. Njihova misija je “legalizacija aktivnosti koju smo već upražnjavali (…) koja nam je pružila ono što konvencionalna medicina nije mogla – kvalitet života i dostojanstvo za naše voljene“.\n“Policija ima veliku slobodu da odluči“, kaže Viktoria Daraidou, koordinatorka za bezbednost građana i policijsko nasilje u Centru za pravne i socijalne studije, nevladinoj organizacije za ljudska prava. “U mnogim slučajevima policija ne uzima u obzir presudu Vrhovnog suda”, dodala je ona.\nStari zakon posebno je otežao život proizvođačima lekovitog ulja kanabisa, jer je broj biljaka potrebnih za njegovo proizvodnju značio da protiv njih može da se podigne optužnica zbog dilovanja, kaže Dariudou. “Ovo je korak napred, ne samo za Argentinu već i za region”, dodaje Dariudou.\nSusedni Urugvaj ima najnaprednije zakone o kanabisu u Južnoj Americi – tamo je legalan za sve namene. Odrasli mogu sami da gaje, a takođe se prodaje u apotekama. Mnogi zagovornici kanabisa nadaju se da će videti nešto slično u Argentini.\nLevičarska vlada Argentine prepoznaje da pristup ratu protiv droge ne funkcioniše zato što obično kažnjava potrošače umesto prodavaca. Predsednik Alberto Fernandez rekao je pre nego što je izabran da je “rat protiv droge propao” i da “rešenje nije ići okolo i proganjati ljude zbog pušenja džointa”.\nNovi Zeland legalizovao eutanaziju, ali ne i marihuanu\nZa sada će se zagovornici kanabisa usredsrediti na sprovođenje novih propisa. “Ovo je napredak koji nas obavezuje da nastavimo da radimo na daljem proširenju naših prava“, kaže Salek.


Međunarodni sajam „Renexpo“ početkom novembra u Sarajevu | Energetski portal Srbije\nMeđunarodni sajam „Renexpo“ početkom novembra u Sarajevu\nU Sarajevu u hotelu „Hollywood“ će 5. i 6. novembra ove godine biti održan Međunarodni sajam i konferecija „Renexpo“ pod pokroviteljstvom Ministarstva spoljašnjih poslova i Ministarstva energetike, rudarstva i industrije Bosne i Hercegovine.\nSajam je posvećen obnovljivim izvorima energije i energetskoj efikasnosti, a očekuje se preko 70 izlagača i više od 3000 posetilaca.\nŠto se tiče obnovljivih izvora energije govoriće se pre svega o biomasi, biogasu, hidroeneregiji, dok će energetska efikasnost najviše biti fokusirana na zgradarstvo, industriju i uličnu rasvetu. Na sajmu će biti predstavljeni i zakoni, tarife i pravni okviri iz ovih oblasti.\nNeke od najzastupljenijih tema odnosiće se na zelenu gradnju, izolacione materijale, energetski efikasne aparate u domaćinstvima, male hidroelektrane, elektrane na talase, sisteme i opremu za hidroelektrane, termoelektrane na biomasu, sisteme grejanja peletom, proizvodnju biometana itd.\nMinistarstvo spoljašnjih poslova


CRVENA ZVEZDA mts - ALBA BERLIN - | Tickets\nKošarkaši Crvene zvezde mts završili su izuzetno težak ciklus važnom pobedom nad Cedevita Olimpijom u ABA ligi. Nakon četvorodnevne pauze u petak ih očekuje početak novog, u kome će ponovo za praktično 9 dana odigrati 5 utakmica i “duplo kolo” Evrolige. više\nKošarkaši Crvene zvezde mts završili su izuzetno težak ciklus važnom pobedom nad Cedevita Olimpijom u ABA ligi.\nNakon četvorodnevne pauze u petak ih očekuje početak novog, u kome će ponovo za praktično 9 dana odigrati 5 utakmica i “duplo kolo” Evrolige.\nPrvi protivnik u petak od 19 časova u hali “Aleksandar Nikolić” je berlinska ALBA, veliki dužnik iz prošle sezone!\nZbog zauzetosti “Štark Arene” utakmica sa nemačkim timom igraće se u hali “Aleksandar Nikolić” našoj kući, ali i dvorani mnogo manjeg kapaciteta.\nKK Crvena zvezda mts pušta u prodaju karte za ovu utakmicu u utorak, tačno u podne i to po sledećim cenama:\nNala A.Nikolić CENE\nTakođe na sledećem linku možete pretražiti prodajna mesta I pronaći ono koje Vam je najbliže po celoj Srbiji – https://www.tickets.rs/partners\nProdaja ulaznica za duel sa ALBOM biće omogućena i online, a preuzimanje karata koje su kupljene tim putem biće na blagajni Hale A. Nikolić koja će raditi samo na dan utakmice od 14 časova.\nCena dnevnih karata za ovu priliku je nešto viša, ali je broj mesta kao i kapacitet hale izuzetno ograničen, uz činjenicu da je već kupljen veliki broj sezonskih karata za tekuću takmičarsku sezonu od strane naših navijača!\nKlub ovom prilikom podseća da se sezonske karte i dalje mogu kupiti u kancelarijama kluba u Hali A. Nikolić, radnim danima od 10-16 časova, osim na dan utakmice kada će to biti moguće samo od 10-14:00.\nDođite u halu Aleksandar Nikolić, našu kuću i u prepoznatljivoj atmosferi pomozite našim momcima da dođu do izuzetno važne pobede!\nEvroliga (5. kolo) Crvena zvezda mts – ALBA Berlin!


Otvorena škola tenisa posetila decu na Kosovu i Metohiji - Sportske vesti - Savremenisport.com\nNaslovna :: Sportske vesti ::\tOtvorena škola tenisa posetila decu na Kosovu i Metohiji\nČetvrtu godinu za redom Teniski savez Srbije realizuju sportske dane na Kosovu i Metohiji pod nazivom „Otvorene škole tenisa“. Veliki broj mališana okupio se 15. i 16. juna u OŠ „Janko Jovićević“ u Goraždevcu kod Peći i u OŠ „Knez Lazar“ u Donjoj Gušterici (Gračanica) gde su uz druženje, zabavu i pomoć stručnih trenera, imali priliku da nauče prve korake tenisa.\nOtvorena škola tenisa bila je prilika da mali sportisti pokažu takmičarski duh, talenat i veliku zainteresovanost za „beli sport“, a željom i upornošću uspeli su da savladaju osnovna pravila tenisa i odigraju svoj prvi meč.\nDvodnevno druženje proteklo je u znaku sporta, prijateljstva i timskog duha, a deca iz Goraždevca i Gračanice pokazala su i oduševljenje zbog toga što je ovaj teniski karavan posetio i njihove škole. Kao znak zahvalnosti na fer pleju, svim posetiocima ove akcije dodeljeni su prigodni pokloni.\nTeniski savez Srbije poklonio je školama opremu u vidu reketa, teniskih mreža i lopti za dalju edukaciju dece u teniski sport.\nDatum: 17.06.2019. Autor: Neda Miletić\n+ Igre uspešno završene po gradovima\n+ Liga Centralne Srbije: Stanojevićeva...\n+ Počele prijave za SESA Dota 2 kvalif...


Svetska banka: BiH kasni za EU 60 godina\nProcene Svetske banke govore da je ekonomski rast Bosne i Hercegovine spor i da, ako bude nastavljen ovim tempom, neće dostići EU za 60 godina.\nEkonomista Svetske banke u BiH Sandra Hlivnjak izjavila je da će ekonomski rast u BiH ove godine iznositi tri odsto, a da će biti povećan na 3,2 odsto ako budu sprovedene ekonomske refeorme, ističući da tim tempom BiH neće dostići standard EU za 60 godina.\n"Zaposlenost u svim zemljama regiona vratila se na nivo od pre 2008. godine, osim u BiH", kazala je Hlivnjak na konferenciji za novinare u Sarajevu, predstavljajući izveštaj Svetske banke za zemlje zapadnog Balkana.\nPrema njenim rečima, stopa nezaposlenosti u BiH jeste smanjena za pet procenata.\nOna je navela da BiH beleži rast izvoza, ali da su istovremeno niske strane direktne investicije, zbog čega nema značajnijeg privrednog rasta u BiH.\n"Fiskalna stabilnost i dalje je prioritet, ali potrošnja mora da bude odredjena strateškim odlukama. Deficit tekućeg računa iznosi oko pet odsto, i ako uvoz nastavlja da raste, neto izvoz može da ima negativan uticaj na rast u BiH", ocenila je Hlivnjak.\nŠef Kancelarije Svetske banke za BiH Emanuel Salinas rekao je da se ključ za privredni rast i otvaranje novih radnih mesta u BiH nalazi u posvećenosti sprovodjenju strukturnih reformi koje bi trebalo da obezbede makrofiskalnu stabilnost, razvoj privatnog sektora i poboljšanje efikasnosti socijalne potrošnje.\nVlasti u BiH, prema oceni Svetske banke, treba da rade na fiskalnoj održivosti, ublažavanju šokova i fokusiranju na strukturne reforme, da bi bile uklonjene prepreke za zapošljavanje i da bi se povećala produktivnost.\nKonstatovano je i da su prihodi povećani ali su budžeti i dalje opterećeni.


Potpisani ugovori u okviru LOD III programa - Zepce.Ba - Gradski informativni portal Žepča\nThere was a problem rendering your image gallery. Please make sure that the folder you are using in the Simple Image Gallery Pro plugin tags exists and contains valid image files. The plugin could not locate the folder: media/k2/galleries/2295\nŽepče :\tPotpisani ugovori u okviru LOD III programa\nU ponedjeljak, 10. juna 2013. godine s početkom u 11,00 sati, u prostorijama Općine Žepče upriličena je ceremonija potpisivanja ugovora sa nevladinim organizacijama za provedbu aktivnosti na području općine Žepče, koje se implementiraju u okviru treće faze UNDP projekta "Jačanje lokalne demokracije" LOD III, a provode se u 11 partnerskih općina.\nOvom potpisivanju, pored Općinskog načelnika Mate Zovke s pomoćnicima i predstavnika UNDP-a Namika Hadžalića koordinatora za razvoj kapaciteta na LOD III projektu, prisustvovali su i predstavnici šest nevladinih organizacija sa područja općine Žepče koji su uključeni u ovaj projekat. To su Udruženje poljoprivrednih uzgajivača malina iz Željeznog Polja, Udruženje „Spori turizam“ Žepče, Crveni križ Žepče, Rukometni klub „Žepče“, Udruga za održivi razvoj „UzoR“ Žepče i Središte za mladež „Putokazi“ Žepče.\nU realizaciju izabranih projekata na području općine Žepče, odobrena je suma od 137.000 KM od čega Općina Žepče sufinansira 15% od ukupnog iznosa.\nUNDP projekt „Jačanje lokalne demokratije“ LOD III, finansira Europska unija iz sredstava Instrumenata za pretpristupnu pomoć (IPA) u iznosu od 2 miliona eura s ciljem da doprinese demokratskoj stabilizaciji, pomirenju i daljnjem razvoju Bosne i Hercegovine kroz podršku odabranim općinama u uspostavljanju boljih odnosa između lokalnih vlasti i civilnog društva.\nViše iz kategorije: « KUD "Slovo o Žepču" na festivalu ''Mažoret fest Doboj 2013''\tFoto i video: Održan koncert nagrađenih učenika na Federalnom takmičenju »


Zabava - Petak 13.10.2017 - 09:11\n“Gardijan” pohvalio album “Tri pisma iz Sarajeva”\nRaznovrsno i zabavno FOTO: Promo\nMultikulturalnost kojom je bio okružen u rodnom gradu, kompozitor Goran Bregović pretočio je u album “Tri pisma iz Sarajeva”, o kome je ovih dana pisao i čuveni britanski dnevni list “Gardijan”.\nUz objavu trećeg najavnog trejlera za album, novinar Robin Denselou, koji decenijama prati muzičku scenu, a poslednjih godina najviše vorld i folk muziku, podsetio je da je Goran Bregović rok zvezda bivše Jugoslavije, koja je nastavila da piše za filmove i da predvodi moderan talas balkanske ciganske muzike, kao i da je prodao više od šest miliona albuma i sarađivao sa mnogim muzičarima - od Igija Popa do “Džipsi kingsa”.\n- Sada slavi istoriju svog rodnog Sarajeva, mesto susreta hrišćana, muslimana i Jevreja pre balkanskog rata - piše Denselou.\n- Postoje instrumentalni delovi posvećeni trima religijama, u kojima dominiraju različiti violinisti, među kojima je moćnu atmosferu napravio Tunišanin Zied Zouari. Bregović je na albumu angažovao i špansku pevačicu Bebe, izraelskog folk-rokera Asafa Avidana i, najbolje od svega - raskošnog alžirskog pank rokera Rašida Taha.\nRaznovrsno možda, ali uglavnom enormno zabavno!


U oktobru 7. put počinje izgradnja novog doma zdravlja u Borči - www.lobi-info.rs\n20. avgusta 2019. 20. avgusta 2019.\nDo kraja avgusta očekuje se objavljivanje tendera za izgradnju doma zdravlja u Borči, koja bi trebalo da počne u oktobru, najavio je gradonačelnik Zoran Radojičić.\nOčekujemo da izgradnja doma zdravlja u Borči, u okviru Doma zdravlja Palilula, počne na jesen. Planirani rok za završetak radova je 12 meseci od početka izgradnje, što znači da ćemo do kraja 2020. godine imati nov dom zdravlja koji će odgovoriti potrebama stanovnika leve obale – istakao je prvi čovek prestonice.\nPacijentima će na jednom mestu biti dostupne sve specijalističke službe – laboratorije, službe za fizikalnu medicinu, ordinacije interne medicine, psihijatrije, oftalmologije, otorinolaringologije i stomatologije.\nU novom domu zdravlja će raditi skoro 50 lekara opšte prakse i drugih specijalizacija, desetak stomatologa, oko 90 medicinskih sestara, kao i prateći medicinski i nemedicinski kadar, kako bi se odgovorilo na potrebe pacijenata.\nSugrađani kolabiraju na ulici od visokih temperatura


Nagradni konkurs za kreativne radove srednjoškolaca - Dijalog.net\nNaslovna Civilno društvo Nagradni konkurs za kreativne radove srednjoškolaca\nBeograd, 20. novembar 2020. – Evropski dnevnik raspisao je tradicionalni nagradni konkurs za kreativne radove srednjoškolaca pod nazivom “Evropa i ja“.\nPrijava traje do 31. januara 20201. godine, saopštio je EU info centar.\nNa konkursu mogu učestvovati srednjoškolci prvog, drugog i trećeg razreda, a takmičenje je organizovano u pet kategorija: fotografija, strip/karikatura, video, blog i multimedija.\nZainteresovani srednjoškolci mogu da konkurišu na teme EU i Srbija, EU u tvom svakodnevnom životu, Mitovi o EU, Ljudska prava i Životna sredina i klimatske promene.\n“Ove godine, izbor najboljih i najkreativnijih radova biće zajednički poduhvat publike i stručnog žirija, a pubika će moći da glasa na portalu www.evropskidnevnik.rs do 5. marta sledeće godine“, kažu organizatori.\nNavode i da se u proteklih deset godina preko 600.000 srednjoškolaca susrelo sa Evropskim dnevnikom, zahvaljujući podršci Ministarstva za evropske integracije i Ministarstva prosvete, nauke i tehnološkog razvoja.\nOznakeEU Info centarEvropski dnevnikkonkurs\nPrethodno IDEAS: Veliki broj dece i dalje živi u siromaštvu, diskriminaciji, nasilju\nSledeće Projekat “Poveži se” namenjen starijim građanima u savladavanju aplikacija\nTop Tags Civilno društvo lokalna samouprava evropske integracije mladi Srbija i Evropska unija Društvo Evropska komisija istraživanje mediji vladavina prava OCD ljudska prava Vlada Republike Srbije Evropska unija konkurs


Srbija je nemoćna u borbi protiv NSA\nSrbija je nemoćna u borbi protiv NSA\n„Kad mogu da prisluškuju nemačku kancelarku Angelu Merkel, što ne bi i nas“, pomirljivo je izjavio ministar inostranih poslova Srbije Ivica Dačić, povodom otkrića da je američka Nacionalna agencija za bezbednost prisluškivala razgovore srpskih zvaničnika.\nŠtaviše, on je tom prilikom smireno dodao da ga to nije iznenadilo. Međutim, ako nije iznenađenje da se američka NSA bavi prisluškivanjem, i to ne terorista, nego prijateljskih političara – onda svakako jeste iznenađenje da srpski šef diplomatije nije uložio protest i osudio taj čin.\nNaime, radi se o tome, da se među onim zemljama čije razgovore prisluškuje ta agencija, zvanično našla i Srbija i njeni političari, što je vicepremijera navelo jedino da konstatuje kako to, po njegovim rečima, „nije dobra praksa, ali da je Srbija nemoćna da bilo šta promeni“, navodeći primer najmoćnije evropske zemlje koja je takođe ovih dana suočena sa istim problemom. Pa ipak, pokazalo se da takvo poređenje baš i nije bilo sasvim opravdano, jer je za razliku od Srbije, afera sa američkim špijuniranjem u Nemačkoj izazvala, ako ništa drugo – pravu buru u tamošnjoj javnosti i oštre reakcije njihovih zvaničnika.\nDakle, iako se pred anketnim odborom Bundestaga koji istražuje delovanje te iste američke agencije, moglo čuti da Berlin toliko tesno sarađuje sa njom, da je po rečima svedoka već postao njen privezak – ipak se u poslednje vreme u Nemačkoj mogao videti pravi talas nezadovoljstva i protesta sa najviših mesta u državi. Recimo, Dačićev nemački kolega, ministar inostranih poslova Frank-Valter Štajnmajer je povodom špijuniranja nemačkih vlasti izgubio strpljenje, pa je doslovno kazao – „Ukoliko su ti izveštaji tačni, onda se ovde ne radi o sitnoj, beznačajnoj stvari“, a istovremeno su članovi nemačke vlade zatražili od zvaničnog Vašingtona da se hitno izjasni u vezi sa tim optužbama.\nU reakcijama na nedavne špijunske aktivnosti koje su samo pojačale bes Berlina što je NSA špijunirala nemačke građane, ali i samu kancelarku Merkel, nije zaostao ni nemački predsednik Joakim Gauk, koji je rekao „što je previše, previše je“, a poslanici Bundestaga su najnovija otkrića o špijuniranju NSA ocenili kao „kolosalno podrivanje poverenja” i bukvalno su zatražili da zvanični Berlin „pokaže zube” Americi. Međutim, kako rekosmo na samom početku, srpski ministar inostranih poslova Dačić je špijuniranje Srbije od američke agencije NSA propratio sa priličnim spokojem u duši, tek uz opasku „da smo nemoćni da bilo šta promenimo“.\nA kada se tome doda izjava sa iste konferencije za štampu na kojoj je konstatovao „da nam je bitno da o nama lepo misle i u Briselu, i u Vašingtonu, i u Moskvi“, onda se nameće zaključak da drugačije reakcije na prisluškivanje neće ni da bude, a pogotovo da je teško očekivati „da će biti traženo od Vašingtona da se hitno izjasni u vezi sa optužbama o špijuniranju srpskih vlasti“ ili da će na primer neko reći „što je previše, previše je“. Pa ipak, bez obzira na takav izostanak jasne osude, teško se oteti utisku da ni uz najbolju volju, o Srbiji ipak neće „jednako lepo da misle i na Zapadu i u Moskvi“, jer se to već mnogo puta u praksi potvrdilo.


Otvorene prijave za program Srušimo četiri zida! - Mingl\nKrovna organizacija mladih Srbije poziva te da postaneš deo programa Srušimo četiri zida.\nU ovoj fazi, učesnici i učesnice će primeniti stečeno znanje i, uz mentorsku podršku, sprovesti kratka istraživanja o položaju i potrebama LGBT+ mladih u svojim lokalnim sredinama. Istraživanja će potom proći kroz dizajn i naći će se na zvaničnim platformama KOMS-a kao publikacije, te će biti poslata relevantnim institucijama.\nPravo na učešće u programu imaju timovi od po tri osobe između 15 i 30 godina koji dolaze iz istog grada (ne nužno iste lokalne samouprave).\nUkoliko želiš da prijaviš svoj tim, to možeš da učiniš putem sledeće forme: https://forms.gle/gwfqApkJySabENXn9.\nAko ne možeš da nađeš članove i članice tima, možeš da se prijaviš sam, pa će te KOMS spojiti sa osobama koje dolaze iz tvog grada.\nPrijave su otvorene do 5. maja 2021. O rezultatima konkursa bićeš obavešten najkasnije narednog dana putem mejla. Za sve dodatne informacije možeš da se obratiš Filipu Vuloviću na mejl filip.vulovic@koms.rs


Pokrajinska vlada: Zakonit izbor direktora “Vojvodinašume” | TV KANAL 9 NOVI SAD\nNaslovna EMISIJE Pokrajinska vlada: Zakonit izbor direktora “Vojvodinašume”\nPokrajinska vlada: Zakonit izbor direktora “Vojvodinašume”\nVIDEO K9: Apelacioni sud je potvrdio da je po Zakonu sproveden postupak izbora direktora Javnog preduzeća „Vojvodinašume”, saopštila je Pokrajinska vlada.\nPostupak izbora direktora JP „Vojvodinašume” Petrovaradin sproveden je po zakonu, saopštila je Pokrajinska vlada odluku Apelacionog suda koji je, prema ovom saopštenju, usvojio žalbu vlade i odbio predlog bivše direktorke JP „Vojvodinašume“ Marte Takač za obustavu postupka imenovanja novoimenovanog direktora ovog preduzeća.\nOvom odlukom Sud je, kako je saopšteno, potvrdio da je Pokrajinska vlada u celosti sprovela zakonsku proceduru imenovanja direktora, definisanu Zakonom o javnim preduzećima. Shodno odluci suda, odbijen je predlog Marte Takač na privremenu meru obustave imenovanja novog direktora.\nPodsetimo, za novog direktora JP “Vojvodinašume” Pokrajinska vlada je, nakon javnog konkursa, u julu postavila mastera ekonomije Rolanda Kokaija, čime je razrešena dužnosti Marta Takač, koja je na čelu te ustanove bila prethodnih 14 godina.\nPrethodni tekst“Mali – veliki hemičar” na PMF-u\nSledeći tekstPočela grejna sezona


Nove pogodnosti za korisnike Mastercard kreditne kartice Direktne Banke | Direktna Banka\nNove pogodnosti za korisnike Mastercard kreditne kartice Direktne Banke\nDirektna Banka je svim korisnicima svoje beskontaktne Mastercard kreditne kartice stavila na raspolaganje nove usluge i povoljnosti sa dodatnim vrednostima.\nPrva u nizu jeste Usluga podele na rate koja korisniku omogućava da transakcije kupovine i podizanja gotovine na bankomatima u zemlji i inostranstvu, kao i kupovine na internetu, u iznosu većem od 6.000 dinara, podeli na minimalno 3, a maksimalno na 12 jednakih mesečnih rata.\nZa podelu na rate potrebno je da klijent SMS poruku, koja stiže kao potvrda o uspešno izvršenoj transakciji, prosledi na broj 7272, uz obavezno navođenje broja rata: RATA_broj željenih rata_. Poruke je moguće slati i iz inostranstva, a nakon poslate poruke korisnik dobija SMS odgovor da li je zahtev uspešno realizovan.\nPovoljnost ove opcije jeste mogućnost aktivacije usluge do prvog mesečnog obračuna, odnosno do 20. u mesecu, dok prva rata dospeva na naplatu tek sa drugim izvodom po izvršenoj transakciji.\nSledeća pogodnost jeste Usluga povraćaja novca prilikom plaćanja smeštaja na sajtu Booking.com. Mogućnost uštede od 4% ukupne vrednosti smeštaja, imaju svi korisnici Mastercard kreditne kartice Direktne Banke ukoliko isti plate putem linka na sajtu Banke. Povraćaj novca na račun kartice korisnika vrši se u roku od najmanje 64 dana od momenta realizacije plaćanja.\nSvi korisnici Mastercard platnih kartica Direktne Banke imaju i mogućnost učešća u brojim nagradnim aktivacijama o kojima mogu da se informišu na web strani Direktne Banke, Aktuelne kampanje / Specijalne ponude.


Obama predstavio mere za kontrolu oružja\nPredsednik Obama pun emocija je govorio o merama koje preduzima njegova administracija da smanji oružano nasilje u SAD.\nAmerički predsednik Barak Obama predstavio je niz novih, kako kaže - "zdravorazumskih" mera za smanjenje oružanog nasilja, zaobilazeći Kongres po pitanju koje je oštro podelilo američku javnost.\nOn je istakao da, nasuprot tvrdnjama nekih republikanskih predsedničkih kandidata, nema tajni plan da svim Amerikancima oduzme njihovo oružje. U središtu predsednikovih mera su striktinije definicije toga ko može da prodaje oružje – i kako.\n"Ljudi umiru. A stalni izgovor za izostanak akcije više neće moći da prodje", rekao je Obama. "Zato smo danas ovde - ne da bismo razgovarali o najnovijoj masovnoj pucnjavi već da bi se sprečila sledeća."\nIzvršne mere koje stižu iz Bele kuće, zahtevaju od više prodavaca oružja posedovanje dozvole za prodaju, a od više kupaca - da se podvrgnu proveri biografije. Mere podrazumevjau i veća izdvajanja za lečenje mentalnih bolesti, kao i istraživanja tehnologije bezbednog rukovanja oružjem. Predsednik Obama naglasio je i da je potrebno da se striktnije primenjuju postojeći zakoni o prodaji oružja. Obamu su na momente savladale emocije, posebno u trenutku kada je govorio o pucnjavi u osnovnoj školi Sendi Huk u Njutaunu u Konektikatu, u kojoj je ubijeno 26 đaka i nastavnika.\n“Svaki put kada pomislim na tu decu, obuzme me bes. Inače, takve stvari se dešavaju svakog dana, na ulicama Čikaga. Dakle svi moramo da zahtevamo od Kongresa da bude dovoljno hrabar da se suprotstavi lažima lobija za prodaju oružja, svi moramo da ustanemo i zaštitimo svoje sugrađane, svi moramo da zahtevamo od guvernera i zakonodavaca i kompanija da obave svoj deo posla da bismo živeli u bezbednijem društvu”.\nObama je naglasio da mere neće sprečiti svaki zločin u zemlji, ali da imaju potencijal da “spasu živote i poštede neke buduće porodice neopisivog bola i gubitka”.\nKao što je i bilo očekivano, zagovornici prava na slobodnu prodaju oružja snažno su reagovali na predsednikove mere, navodeći da im one ograničavaju zakonsko pravo na nošenje oružja. Vlasnik prodavnice oružja iz Teksasa Džejms Hilin kaže da su nove mere nepotrebne.\n"Sajmovi oružja – nema tu nikakvih rupa u zakonu. Nama je dozvoljeno da kupujemo oružje od pojedinaca. Sad hoće da obave nekakvu nacionalnu registraciju, nacionalne registracije dovode do konfiskacije oružja. Hitler, Staljin, svi ti lideri su svojevremeno oduzeli oružje građanima da bi mogli da počnu da kontrolišu stanovništvo i o tome se ovde radi”.\nPredsedavajući Predstavničkog doma Pol Rajan nazavao je predloge “opasnim nivoom prekoračivanja predsedničkih ovlašćenja”, navodeći da Obama “u najmanju ruku podriva zakonodavnu granu vlasti, a potencijalno i poništava njenu volju”.\nObama je rekao da su nove mere potpuno u okviru njegovih pravnih ovlašćenja kao predsednika.\nPodrška za Obamine mere\nNedavna istraživanja javnog mnjenja u SAD pokazuju da predsednik Obama ima podršku kada je reč bar o nekim od planova za obuzdavanje oružanog nasilja i sprečavanje više od 30 hiljada smrtnih slučajeva svake godine.\nIstraživački centar Pju je u avgustu - pre nedavnih masovnih ubistava u Oregonu i Kaliforniji, ustanovio da bi 85 odsto Amerikanaca - uključujući i ogromnu većinu demokrata, čak 88 odsto, i republikanaca - 79 procenata, bila za obimnije bezbednosne provere onih koji kupuju oružje.\nSkoro 80 odsto zalagalo se za sprečavanje osoba koje pate od mentalnih oboljenja da kupuju oružje, a 70 odsto za stvaranje federalne baze podataka kako bi se pratila celokupna prodaja oružja. Ne tako ubedljiva većina, 57 odsto podržavala je zabranu automatskog oružja.\nJedan ključni element Obaminog plana obuhvata i obavezu svake firme koja prodaje vatreno oružje, čak i na sajmovima oružja, da obezbedi dozvolu i sprovodi proveru kupaca. Anketa Univerziteta Kvinipijak otkrila je da čak 89 Amerikanaca podržava takav zakon.\nObama: Uredbe u skladu sa drugim amandmanom


Region krhk, tenzije između Srbije i Hrvatske\nM. K. 14. oktobra 2016. 22:00\nSituacija na zapadnom Balkanu je mirna, ali daleko od toga da bude zadovoljavajuća, jer je krhka, ocenjuje austrijski ekspert za Balkan Predrag Jureković dodajući da je poboljšanje odnosa Srbije i Hrvatske važno za čitav region.\nOn je u izjavi Tanjugu povodom učešća na Beogradskom bezbednosnom forumu (BSF), objasnio da je stanje regionalne saradnje bila mnogo bolja još pre par godina i da postoji veliki potenicjal za poboljšanje.\nJureković je naveo da se i na panelima BSF moglo čuti da živimo u dinamično doba usle velikih promena na međunarodnoj sceni koje mogu imati uticaj po region.\nJučerašnja debata premijera Srbije i Albanije, Aleksandra Vučića i Edija Rame, na BSF-u za njega je bila veoma interesantna, jer, kako je rekao, stekao je utisak da su međuljudski odnosi dvojice vođe dobri, što je dobro za obe zemlje.\nNije oštru debatu percipirao kao provokaciju, već samo kao iznošenje oprečnih stavova koje dve zemlje imaju o Kosovu, ali kao potvrdu da je i pored saradnja moguća.\nUpitan da li Srbija može očekivati hrvatske prepreke na putu Srbije u EU Jureković je kazao da postoji opasnost da bilateralni odnosi, koji su obeleženi trenutno tenzijama imaju uticaja.\n„Pratio sam kampanju u Hrvatskoj i da smatra da se sa liderom HDZ-a Andrejom Plenkovićem, koji bi trebalo da bude novi premijer, može pretpostaviti da će imati korektne odnose sa beogradskim vlastima“, naglasio je on dodajući da su odnosi Zagreba i Beograda bitni za region kako bi „ušao u mirne vode“.\nodnosi Srbije i HrvatskePredrag Jurekovićregion


Izbori mogu pokrenuti val promjena\nOvi dani su posebni za Bosnu i Hercegovinu budući da ona proslavlja 18. godišnjicu prijema u članstvo Ujedinjenih naroda. Oni su također posebni i za moju zemlju Austriju, jer ona je bila predsjedavajuća Vijeća sigurnosti u maju prije tačno 18 godina.\nTadašnji austrijski ambasador, dr. Peter Hohenfellner, kao predsjednik Vijeća sigurnosti, 20. maja 1992. godine, predložio je ovom tijelu da usvoji Odluku kojom se preporučuje Generalnoj skupštini da Bosnu i Hercegovinu primi u članstvo Ujedinjenih naroda.\nIstovremeno, Vijeće sigurnosti UN-a je jednoglasno usvojilo Rezoluciju br. 755 (1992) kojom prihvata ovu preporuku.\nPredsjednik Vijeća sigurnosti je također proročanski izjavio da su “sve članice Vijeća uvjerene da će Bosna i Hercegovina dati značajan doprinos radu ove organizacije”.\nNa osnovu ove istorijske preporuke, Bosna i Hercegovina je bez glasanja primljena u članstvo Ujedinjenih naroda Rezolucijom Generalne skupštine br. 46/237, prije 18 godina, 22. maja 1992. godine.\nŽelio bih iskoristiti ovu priliku da iz sveg srca čestitam Bosni i Hercegovini i veoma mi je drago da Bosna i Hercegovina, baš kako se predviđalo prije 18 godina, zaista daje značajan doprinos radu ove organizacije kao nestalna članica Vijeća sigurnosti.\nVeoma mi je drago što vidim da predsjednik Silajdžić sjedi u Vijeću sigurnosti, jer on je, prije 18 godina, na funkciji ministra vanjskih poslova, neumorno radio na tome da Bosna i Hercegovina bude priznata i primljena u članstvo Ujedinjenin naroda, a to je radio bez kancelarije i telefaksa. On je bio svjedokom zadivljujućeg pomaka koje je činila ova zemlja, od rata i primitka u organizaciju do izbora u Vijeće sigurnosti.\nOvo postignuće bosanskohercegovačke vanjske politike trebamo stalno imati na umu dok se detaljno bavimo izazovima sa kojima se ova zemlja još uvijek suočava.\nOva zemlja se suočava sa problemima koje hitno treba rješavati – ali činjenica je da je otišla daleko i da taj napredak trebamo koristiti kao stimulans za završetak posla koji je još pred nama.\nČlanstvo u Vijeću sigurnosti je najveći i najvidljiviji odraz novog položaja Bosne i Hercegovine u međunarodnoj zajednici.\nOsim toga, BiH je ove godine u značajnoj mjeri realizirala Mapu puta koja omogućava građanima BiH da putuju u zemlje unutar evropskoga šengenskog područja bez potrebe da prethodno dobiju vizu. Preporuka EU u tom pogledu još nije donesena, ali bi mogla doći već naredne sedmice.\nOsim toga, prošlog mjeseca na samitu u Estoniji, NATO je dao saglasnost Bosni i Hercegovini za Akcioni plan za članstvo pod uslovom da se riješi pitanje vlasništva države nad vojnom imovinom. Ovaj uspjeh je ostvaren upravo kada je Bosna i Hercegovina odlučila da ubrza proces uništenja rizičnog oružja i eksplozivnih sredstava koja su preostala nakon rata i da rasporedi trupe u NATO-om predvođenoj misiji u Afganistanu.\nOva tri primjera pokazuju da Bosna i Hercegovina može napraviti konkretne pomake naprijed, u korist svojih građana i zemalja u regionu.\nVjerujem da je dodatni faktor koji je ojačao napredak koji je postigla Bosna i Hercegovina u toku izvještajnog perioda – i to faktor kojemu je posvećeno i te kako malo pažnje – nedavno ostvaren i veoma značajan pomak u regionalnoj saradnji, te shodno tome i u izgledima za regionalno pomirenje, koji su sada očiti.\nJednostavno rečeno, Zapadni Balkan je sada mnogo bolje susjedstvo nego što je bilo prije dvije ili tri godine.\nU duhu regionalne saradnje, lideri i parlamentarci u Hrvatskoj i Srbiji su tragediji iz 90-ih godina prišli na pošten i pristojan način. Dozvolite mi da se ovdje pozovem na trud predsjednika Tadića i Deklaraciju Parlamenta Srbije o genocidu u Srebrenici, ili priznanje Hrvatske u vezi sa ulogom koju je igrala u zločinima iz 90-ih godina. Ovo stvara prostor za novi i konstruktivniji dijalog od kojeg će svi ljudi na području Zapadnog Balkana imati koristi. U ovom kontekstu je potrebno spomenuti da je uloga koju je odigrala Turska u ovom procesu također bila veoma konstruktivna, kako je demonstrirano potpisivanjem Istanbulske deklaracije o unapređenju odnosa između Bosne i Hercegovine i Srbije. U istom duhu, lideri u regionu kao i lideri iz šire međunarodne zajednice okupit će se 11. jula na 15. komemoraciji zločina u Srebrenici. Današnje putovanje predsjedavajućeg Silajdžića u Beograd, kako bi ojačao susjedske odnose, je istorijsko i bez presedana. Slično tome, predsjednik Josipović će, kao čin pomirenja, ovog vikenda posjetiti mjesta zločina u centralnoj i sjevernoj Bosni.\nOvo je veliki korak naprijed i moramo iskoristiti mogućnosti koje se time otvaraju.\nNeformalni samit EU/Zapadni Balkan, koji bi 2. juna u Sarajevu trebao okupiti nekih 40 delegacija, može dodatno unaprijediti trend razvoja odnosa u pravcu regionalnog pomirenja i saradnje u budućnosti.\nPredstojeće i nedavne posjete visokorangiranih političara i zvaničnika iz EU, SAD-a i drugih zemalja odražavaju međunarodni interes za ovu zemlju, ali i zabrinutost u vezi sa nemogućnošću ove zemlje da iskoristi prilike koje su joj otvorene.\nKao što sam istakao kada sam vam se obratio prošli put u novembru, Bosna i Hercegovina je i dalje izložena nedostatku osnovnog – i fundamentalnog – konsenzusa oko toga koja vrsta države bi trebala, ili mogla, biti. Da li centraliziranija država ili veoma decentralizirana država, i kako ostvariti jednu ili drugu opciju.\nNa primjer, vođstvo Republike Srpske bilo je prvo u podrivanju državnih institucija prijeteći da će održati entitetski referendum čiji bi cilj bio poricanje autoriteta visokog predstavnika i odluka donesenih u skladu sa Daytonom.\nSvaki entitetski referendum kojim se osporava autoritet Daytonskog sporazuma ili visokog predstavnika iz Aneksa X – ili pak prekoračuju ustavne nadležnosti države – bio bi nezakonit i doveo bi u pitanje sami taj entitet, budući da entiteti svoj legitimitet dobijaju upravo iz tog sporazuma.\nNa spominjanje mogućeg “pojavljivanja nove države” i prijedloge da nacionalistički političari treba da počnu razgovarati o “mirnom raspadu” Bosne i Hercegovine ili da ona kao zemlja uopšte ne treba postojati, odgovoreno je izjavama o tome kako nezadovoljni elementi “mogu slobodno otići”, ali da im se neće dozvoliti da ijedan dio zemlje ponesu sa sobom.\nDakle, iako su se regionalni izgledi za pomirenje popravili, retorika i logika politike unutar Bosne i Hercegovine kao da se pogoršala. Nakon što je srbijanski parlament u martu zvanično izrazio žaljenje zbog masakra počinjenog u Srebrenici, Vlada Republike Srpske zaprijetila je da će povući svoju podršku izvještaju iz 2004. godine kojim su utvrđene činjenice o dešavanjima iz jula 1995. u Srebrenici.\nIstinu o Srebrenici i drugim sramotnim epizodama iz rata dobru su ustanovili Međunarodni sud pravde i Međunarodni krivični sud za bivšu Jugoslaviju kroz krivičnu istragu, forenzičke dokaze i svjedočenja koja su ispitana tokom suđenja u predmetima ratnog zločina. Rješenje je u suočavanju sa istinom i osiguravanju da se takvi zločini više nikad ne dozvole – a ne u poricanju istine.\nIako sam svoje izvršne ovlasti koristio s potrebnom uzdržanošću, one su u Republici Srpskoj dočekivane sa stalnim otporom.\nČetrnaestog decembra produžio sam mandate stranih sudija i tužilaca u Odjelu za ratne zločine Suda BiH. Ta odluka, koja se zasniva na obavezi države prema Međunarodnom krivičnom sudu za bivšu Jugoslaviju, dobila je jednoglasnu podršku Upravnog odbora Vijeća za provedbu mira. Međutim, odluka je doživjela žestoke kritike u tom entitetu.\nU međuvremenu, došlo je do problema u Federaciji Bosne i Hercegovine, gdje je podijeljena vlada, u toku perioda koji pokriva ovaj izvještaj, upadala iz jedne krize u drugu.\nFederacija nije provela imenovanja na funkcije u Vladi i pravosuđu niti rezove u budžetu koje je tražio MMF, suočena sa odlučnim protivljenjem članova boračkih organizacija. Federacija ima velike teškoće da efikasno ispuni uslove koje je postavio MMF, što bi moglo da utiče na kratkoročnu i dugoročnu fiskalnu stabilnost Bosne i Hercegovine. U tom pogledu, što se tiče pregovora sa MMF-om, situacija je mnogo bolja u Republici Srpskoj.\nDaću vam još jedan primjer teškoća sa kojima se suočavamo u vezi sa odlukom Evropskog suda za ljudska prava od 22. decembra protiv diskriminacije manjina u izborima za državno Predsjedništvo i Zastupnički dom. Iako bi predstavnici Republike Srpske pristali na minimalne ustavne promjene kojima bi se provela odluka od 22. decembra, političari iz Federacije, s druge strane, insistiraju na širim promjenama, pokušavajući da iskoriste presudu suda za ostvarenje svojih – veoma drugačijih – vizija toga kako bi zemlju trebalo restrukturirati.\nKrajnji ishod je taj da odluka Evropskog suda za ljudska prava neće biti provedena u djelo prije opštih izbora 3. oktobra, što znači da ove jeseni još jednom svi građani neće moći biti kandidati za sve pozicije. Ovo pitanje mora biti jedan od prvih prioriteta nove vlasti.\nIspunjavanje potreba građana\nHronična politička neslaganja pojavila su se u vremenu kada nezaposlenost i dalje raste, životni standard i dalje pada, a sposobnost organa vlasti da ispune osnovne potrebe građana sistematski slabi zbog sve manjih prihoda.\nUz puno teškoća relevantni organi pokušavaju da ispune uvjete koje je MMF postavio za stand-by aranžman za iznos od 1,2 milijarde eura. Istovremeno, velikodušna razvojna pomoć i dalje stiže od Svjetske banke, EU i drugih međunarodnih finansijskih institucija i bilateralnih donatora. Međutim, nijedna ili jako malo ključnih reformi kojima bi se omogućilo da se u potpunosti iskoristi ta pomoć, i koje bi ponovo oživjele ekonomiju i zaustavile pad zapošljavanja i životnog standarda, nije usvojena u toku perioda koji ovaj izvještaj pokriva.\nReforme i prednosti su povezane\nTakođer, domaći organi nisu postigli napredak na preostalim ciljevima i uvjetima (iz programa 5+2) koje je postavio Upravni odbor Vijeća za provedbu mira – čak u februaru 2008. – za tranziciju OHR-a u ojačanu strukturu koju bi vodila EU.\nCiljevi koji se tiču državne i odbrambene imovine i dalje nisu ispunjeni. U decembru 2009. vladama države, entiteta i Distrikta Brčko dostavio sam popis imovine na koju se ovo odnosi, ali konstruktivni razgovori još uvijek nisu počeli. Srpski i bošnjački lideri odbacili su OHR-ov popis – iz oprečnih razloga. Istovremeno, entiteti su odbili dati sopstvenu procjenu šta je potrebno institucijama da bi adekvatno funkcionirale.\nSada, jednostrani koraci da se imovina uknjiži u vlasništvo entiteta ili države prijete cijelom ovom poduhvatu.\nOdluka NATO-a iz aprila mjeseca da Akcijski plan za članstvo (MAP) uslovi preuzimanjem u vlasništvo od strane države imovine koja je potrebna oružanim snagama do sada nije dala nikakvu naznaku da će proizvesti pomak.\nSve ovo znači da uslov prema kome Vijeće za provedbu mira mora biti u poziciji da donese «pozitivnu ocjenu situacije u Bosni i Hercegovini zasnovanu na punom poštivanju Daytonskog mirovnog sporazuma» ne izgleda da je blizu ispunjenja i nije jasno kada bi mogla biti donesena odluka da se zatvori Ured visokog predstavnika.\nU tom pogledu, dozvolite mi ovdje da pozdravim zaključke Evropskog vijeća od 25. januara, kojima se izražava spremnost da se produži izvršni mandat EUFOR-a u slučaju da to situacija bude zahtijevala. Lično sam i dalje ubijeđen da nam je EUFOR potreban i nakon 2010.god. u sigurnosne svrhe.\nPa ipak, vlasti su pokazale da se napredak može ostvariti, jer su proveli reforme koje su zahtjev BiH za liberalizacijom viznog režima sa Evropskom unijom učinile kredibilnim. Vlasti su to uradile kao odgovor na pritisak javnosti u pogledu pitanja gdje je veza između reforme i direktnih prednosti za građane bila jasna.\nU ovom pogledu, u mnogo navrata sam isticao potrebu da se naglase uzročne veze između reformi koje su potrebne za euroatlantske integracije i praktičnih koristi koje će građani dobiti od tog procesa.\nU slučaju reforme viznog režima, vlasti u Bosni i Hercegovini su pokazale da su u stanju odgovoriti na logiku zahtjeva javnosti. Smatram da se ovo može primijeniti i na ostale reforme koje su bile blokirane do sada.\nDrugim riječima, izborna kampanja se u stvari može iskoristiti da se stvori zamah za promjene, umjesto da se koristi kao izgovor da se stvari zadrže onakve kakve jesu. Izbori u oktobru bi u stvari mogli pomoći, posebice ukoliko glasači budu željeli da svoje predstavnike pozovu na stvarnu odgovornost tokom kampanje a, potom, izađu da glasaju u velikom broju na dan izbora.\nOve izborne godine imat ćemo veliki broj mladih ljudi koji stiču pravo da glasaju po prvi put. Ovo bi moglo promijeniti izbornu aritmetiku i čak i skromna promjena bi mogla proizvesti konstruktivnije koalicije u sljedećim sastavima parlamenata.\nOvo će se navjerovatnije desiti ukoliko međunarodna zajednica ostane fokusirana na Bosnu i Hercegovinu, ukoliko bude zahtijevala apsolutno poštivanje Daytonskog sporazuma i ukoliko nastavi da jača konstruktivnu atmosferu za ustavne i druge promjene.\nOvo je način da dođemo do cilja koji svi mi želimo ostvariti – a to je da Bosna i Hercegovina može ići ka punoj euroatlantskoj integraciji svojom snagom – a to znači i s potpunom odgovornošću za obaveze koje idu zajedno sa tim.\nU potpunosti sam uvjeren da ova mogućnost može postati stvarnost za Bosnu i Hercegovinu. Njeni građani su u mnogo navrata pokazali da imaju potrebni talenat. I ja ću, kao visoki predstavnik, ali isto tako i kao specijalni predstavnik EU, i dalje posvećivati sve svoje napore kako bih pomogao i podržao nastojanja Bosne i Hercegovine usmjerena u ovom pravcu. Evropska unija je također čvrsto opredijeljena da prati Bosnu i Hercegovinu na ovom putu, kao što je to potvrdila nedavna posjeta visoke predstavnice Ashton Bosni i Hercegovini.\nDozvolite mi da zaključim tako što ću još jednom čestitati Bosni i Hercegovini i poželjeti uspjeh u njenom doprinosu radu Vijeća sigurnosti UN-a.


Osnažiti saradnju Crne Gore i Koreje u sferi ekonomije, turizma i parlamentarnih odnosa | Aktuelno\nTokom razgovora, Bečić je ukazao na spremnost da novo skupštinsko rukovodstvo kontinuirano radi na jačanju prijateljskih veza širom svijeta\nPredsjednik Skupštine Crne Gore Aleksa Bečić sastao se danas sa ambasadorom Koreje u Crnoj Gori Hjong-čan Čeom. Tom prilikom ocijenjeno je da je uz poštovanje tradicionalno dobrih odnosa Koreje i Crne Gore u narednom periodu važno dodatno unaprijediti i osnažiti saradnju u sferi ekonomije i turizma, ali i parlamentarnih odnosa.\nČe je istakao da zvanična Koreja u potpunosti podržava i uvažava ciljeve kao i agendu spoljne politike nove vladajuće većine.\nUz konstataciju da u Crnoj Gori trenutno boravi oko 200.000 turista, što je trećina ukupnog broja domaćeg stanovništva, predsjednik Skupštine je istakao da upravo takvi podaci ohrabruju, ali i obavezuju na dodatnu odgovornost.\n„Turizam je upravo polje u kome možemo unapređivati saradnju. Nastojanje je da i na vašem tržištu bude promovisano ono što Crna Gora kao turistička destinacija nudi“, kazao je Bečić.\nOn je tokom sastanka, uz podsjećanje da je u Crnoj Gori prošle godine po prvi put došlo do demokratske smjene vlasti, napomenuo i da spoljna politika vladajuće većine počiva na tri stuba utvrđena sporazumom potpisanim nakon izbora – a koji precizira opredijeljenost Evroatlanskim integracijama, Evropskim integracijama, te dobroj reginalnoj saradnji, koja je, kako je istakao Bečić, važna pretpostavka integracija.\nBečić je upoznao ambasadora Koreje sa prioritetima novog skupštinskog saziva, uz podsjećanje da formiranje grupe prijateljstva, može dodatno osnažiti kooperativnost između dvije zemlje.\nTokom razgovora, Bečić je ukazao na spremnost da novo skupštinsko rukovodstvo kontinuirano radi na jačanju prijateljskih veza širom svijeta.\nI pored činjenice da su Crna Gora i Koreja od uspostavljanja diplomatskih odnosa brižljivo gradile saradnju, Če je naglasio da komunikacija između parlamenata treba doprinijeti tješnjoj povezanosti naroda.\nOn je pozdravio spoljnopolitičku agendu, zaključivši da „i ako Koreja nije dio Zapadnog Balkana, u potpunosti podržava tri ključna cilja: posvećenost NATO partnerstvu, pristupanje EU i jačanje regionalne saradnje.“\nČe je napomenuo da Vlada Koreje sa Vladom Crne Gore radi na potpisivanju ugovora o ekonomskoj saradnji, te prepoznao da bi to bila oblast koja će u perspektivi biti intenzivnije razvijana.\nPoručio je i da bi ga radovalo da na tlu Crne Gore u narednom periodu “vidi više Koreanca“.\n“Sastanak je bio i povod da predsjednik crnogrskog Parlamenta uputi izraze zahvalnosti na medicinskoj pomoći koju je Koreja pružila našoj zemlji tokom borbe sa pandemijom Covid-19”, zaključuju iz Skupštine.\nPopović: Prenošenje ustoličenja još jedan u nizu skandala; Bečić: Parlamentarni kanal nije adekvatno mjesto za prenos bilo kog vjerskog obreda\nPOLITIKA Aktuelno - 28.09.2021-12:51\nLider Liberalne partije, Andrija Popović, poručio je na današnjoj vanrednoj sjednici da je velika šteta nanesena Parlamentarnom kanalu, prenošenjem vjerskog događaja iz Berana, te...


A9159 – Mond Club ❤\nVoli edukacije samorazvoja, voli šetnju i prirodu, putovanja, fotografiju , pozorište, film. muziku, ples, voli da proba sve vrste kuhinja…Za sebe smatra da je kreativna, voli da sredjuje i uredjuje enterijer i exterijer.Mirna je, odgovorna, staložena, opuštena i veoma prijatan sagovornik u svim prilikama i sa raznim temama.\nVolela bi u braku da ima decu ( dečaka i devojčicu).Brak vidi kao najvažnije mesto sreće, sa mnnogo ljubavi, poštovanja, harmonije, dogovaranja i rešavanje problema (ako ih ima) zajednicki . Partneri treba da budu uzajamno prijatni i da uvek malo daju prostora i vremena jedno drugom i za same sebe.\nVisina : 157\nTežina : 48\nAlkohol : Ne pije,samo u izuzetnim prilikama 1 piće\nPrebivalište : Srbija-Novi Sad


Potpisan ugovor: Kinezima 90 odsto učešća u fabrici gipsanih ploča - ENERGETIKArs.com - Informacija je energija\nHomeTermoenergijaPotpisan ugovor: Kinezima 90 odsto učešća u fabrici gipsanih ploča\nUGLJEVIK – Ugovor o direktnoj kineskoj investiciji, vrijednoj 50 miliona evra za izgradnju fabrike gipsanih ploča i proizvoda od gipsa koja će zapošljavati 100 radnika, potpisan je danas u Ugljeviku, u prisustvu ministra energetike i rudarstva Republike Srpske Petra Đokića.\nĐokić je naveo da će fabrika zapošljavati 100 radnika i ocijenio da je ova investicija istorijski događaj za opštinu Ugljevik, RiTE u ovoj lokalnoj zajednici, za regiju i cijelu Republiku Srpsku.\n“Uvjeren sam da ćemo u naredne dvije godine dobiti novu fabriku, a ova velika investicija je dodatni dokaz da smo dobro uradili kada smo prije nekoliko godina izgradili sistem za odsumporavanje dimnih gasova i time ispunili veliki cilj – sprečavanje emisije štetnih gasova i krupnih čestica u atmosferu, dali značajan doprinos poboljšanju ekološih prilika u regionu, jer je Termoelektrana `Ugljevik` bila jedan od velikih zagađivača”, rekao je Đokić novinarima.\nOn je dodao da će novom investicijom biti preuzet gips kao produkt rada sistema za odsumporavanje, koji će biti upotrijebljen kao sirovina za novi proizvod.\n“Pokazali smo krajnje odgovoran odnos kao Republika, kao sistem, i prema ekološkim potrebama, kao i po pitanju daljeg razvoja Srpske”, naveo je Đokić i zahvalio kineskim partnerima za spremnost da investiraju u Republici Srpskoj.\nResorni ministar vjeruje da će ova investicija podstaći i druge investitore da ulažu u Srpskoj.\nĐokić je rekao da se Republika Srpska pokazala kao odgovorna prema kineskim, kao i drugim partnerima, što je najveći faktor pouzdanosti i sigurnosti za svakog investitora.\n“Uvjeren sam da je njihova odluka da investiraju ovdje od značaja i kao izraz prihvatanja Republike Srpske kao pouzdanog partnera. Mi cijenimo napore Narodne Republike Kine, te pozivamo i sve druge zemlje da investiraju kod nas”, poručio je Đokić.\nOn je zahvalio investitoru, kineskoj kompaniji BNBM, te ukazao da će se na ovaj način razvijati dobri odnosi između Kine i Republike Srpske, ali i iskreno prijateljstvo dva naroda.\n“Hvala menadžmentu RiTE `Ugljevik` i radnicima koji su pokazali spremnost da u budućnosti odgovorno rade svoj posao i pomognu ostvarenje ove investicije, kao i menadžmentu `Elektroprivrede Republike Srpske` za napore da imamo nove investicije u energetskom sektoru Republike Srpske. Imaćemo ih i više”, zaključio je Đokić.\nDirektor Rudnika i Termoelektrane (RiTE) “Ugljevik” Čedomir Stojanović rekao je da će kineska kompanija “Novi građevinski materijali Peking” (Beijing New Building Materials-BNBM) u ovoj investiciji učestvovati sa 90 odsto, a RiTE ostatak.\n“Vrijednost investicije je 50 miliona evra, rok za završetak fabrike je dvije godine. Očekujemo da će u okviru ove investicije biti zaposleno 100 novih radnika. Ovo je velika stvar za regiju, ali i cijelu Republiku Srpsku”, izjavio je Stojanović novinarima.\nStojanović je napomenuo da je cilj kineskog investitora, koji je najveća fabrika u svijetu u proizvodnji gipsanih ploča, da prodaja pokrije cijelo evropsko tržište.\n“Godišnja proizvodnja biće zasnovana na 250.000 tona gipsa, koji je nama nus-proizvod u odsumporavanju. Korist će imati i RiTE od prodaje tog gipsa, kao i od prodaje uglja”, rekao je Stojanović.\nPredstavnik Privredne komore kineskih preduzeća u BiH Jan Hu rekao je da mu je čast što je prisustvovao potpisivanju ovako važnog ugovora, te naglasio da je “BNBM” vrlo ozbiljna kompanija.\n“Ovaj projekat će biti značajan za više strana – lokalnu zajednicu, obje kompanije, cjelokupnu Republiku Srpsku. To će se ogledati kroz rad preduzeća i otvaranje novih radnih mjesta”, rekao je on i izrazio nadu da će ovaj projekat biti uspješno realizovan.\nPotpisani ugovor odnosi se na izgradnju fabrike gipsanih ploča kapaciteta 40 miliona metara kvadratnih na godišnjem nivou, a predviđeno je da će logističke i tehničke usluge vršiti lokalne kompanije. Srna


Kadeti odradili pripreme u Beranama - INDIREKT\nNaslovna strana Ostali sportovi Kadeti odradili pripreme u Beranama\nadetska rukometna reprezentacija Crne Gore odradila je mini pripreme u Beranama, tokom kojih je odigrala i dva kontrolna meča, saopšteno je iz Rukometnog saveza.\nNavodi se da je za generaciju igrača rođenih 2004. godine to bila prilika za uigravanje i sticanje potrebnog iskustva, a sve u nedostatku međunarodnih utakmica zbog situacije sa pandemijom virusa COVID-19.\nNa pripremama je bilo 18 igrača sa kojima su radili direktor reprezentativnih selekcija Draško Mrvaljević i treneri Marko Martinović i Saša Roganović.\nAkciju su, zbog obaveza u klubovima u Sloveniji, propustili su Radoš Premović, Lazar Sredanović i Mirko Latković.\nSaopšteno je da su oni dio te generacije i na koje stručni štab računa u narednom periodu.\nMrvaljević je kazao da su mini pripreme u Beranama protekle u najboljem redu, momci su bili maksimalno motivisani, kao i da su osim treninga i napornog rada, bili u prilici da odigraju dva kontrolna duela protiv prvoligaškog tima Berane 1949.\n“Na žalost, nijesmo bili kompletni, jer su nedostajala tri reprezentativca koja su napustila Crnu Goru i u slovenačkim klubovima nastavili svoje karijere. Na njih svakako računamo u narednom periodu. U trenutnim okolnostima zbog situacije sa korona virusom, otežano je raditi sa ovom generacijom, jer se ne možemo okupiti u kompletnom sastavu”, rekao je Mrvaljević.\nPrema njegovim riječima, izostanak putovanja i nedostatak međunarodnih turnira i mečeva, uslovio je otežan rad na razvoju i napredovanju te generacije, koja je uskraćena za kontinuirani rad usljed pandemije.\n“Nastojimo ipak, da im omogućimo najbolje moguće uslove, a vjerujem da će se situacija u dogledno vrijeme normalizovati i da ćemo biti u prilici da se okrenemo novim akcijama. Ukoliko sve bude kako očekujemo, prva nas očekuje 1. avgusta, kada bi trebalo da počnemo nastup na turniru u Bukureštu, jer smo dobili poziv rumunskog saveza”, kazao jeMrvaljević.\nPrethodni članakĐoković: Možda dođem u Crnu Goru da vidim puža nazvanog po meni\nSledeći članakJadran poražen od Barselonete\n“Sokoli” večeras u Oslu\nIndirekt - 11. Oktobar, 2021. 0\nМornar u Novom Mestu traži prvi trijumf u ABA ligi\nIndirekt - 2. Oktobar, 2021. 0\nFSCG: Način na koji je Inspektor za sport obavio inspekcijski nadzor predstavlja direktno i...


Četvoronogi dekorater svojim gazdama konstantno preuređuje dvorište - Muški magazin - trendovi, fitness, lifestyle, saveti, devojke...\nČetvoronogi dekorater svojim gazdama konstantno preuređuje dvorište\nDvoipogodišnji samojed Oskar, uhvaćen je na delu tokom premetačine u dvorištu i izbegavanje svojih obaveza u nekoliko navrata...\nVlasnik, Losif Karaionoglu, imao je osećaj da Oskar konstantno obara i razmešta njegove stolice svake večeri po terasi, ali nije bio potpuno siguran sve dok nije ugradio kamere koje su potvrdile njegove sumnje. Kako je Losif izjavio: "Nije mi ni u jednom momentu palo na pamet zašto bi on to mogao raditi. On čak i ne leži na tim stolicama. On jednostavno voli da ih pobaca okolo i nastavlja to da radi konstantno."\n"Prvobitno sam uzeo CCTV kako bih mogao motriti na Oskara dok nisam kod kuće. Jedne noći, moja sestra i ja posmatrali smo ga putem interneta i primetili da je upravo ovaj mali prevarant taj koji pomera stolice. Mi ga svakako volimo i jedino što smo mogli jeste da se smejemo."\nLosif tvrdi da se Oskar uglavnom lepo ponaša kada je porodica tu, ali kada ostane sam prilikom njihovog odsustva, on se pretvara u problematičnog psa.\n"Naš ljubimac ovo radi gotovo pola godine. Oskar je uvek petljao sa stvarima i ponaša se kako treba ukoliko mu mi kažemo šta da radi, ali kada ga ostavimo samog, on će verovatno sazvakati neku cipelu ili pocepati poneku čarapu. On jednostavno voli da se igra sa svim što vidi."\nJutjuber Tesla delovima pretvorio klasični VW...


Ministar odbrane Aleksandar Vulin izjavio je jutros da je devet vojnika koji su inficirani na severu Srbije dok su kontrolisali građane prilikom prelaska granice dobro i da se nada njihovom brzom oporavku, prenosi Beta.\n30 mart 2020\tVojvodina\n„U Kliničkom centru Vojvodine (KCV) jutros je preminuo četvrti pacijent zaražen koronavirusom na teritoriji AP Vojvodine. Reč je o ženi iz Temerina, rođenoj 1939. godine“, izjavio je danas predsednik Pokrajinske vlade Igor Mirović.\n30 mart 2020\tBečej\nNa teritoriji opštine Bečej 30. marta zbog pandemije koronavirusa u samoizolaciji je 200 osoba, dan ranije, 29. marta, u kućnom karantinu bilo je 198 građana.\nDržavni sekretar Ministarstva zdravlja Vlade Republike Srbije Berislav Vekić izjavio je danas da građani koji osećaju simptome slične koronavirusu od danas mogu u domovima zdravlja da provere svoje zdravstveno stanje.\nPredsednica Vlade Srbije Ana Brnabić saopštila je da je u našoj zemlji danas počeo da radi Test samoprocene na COVID-19, a sistem funkcioniše na bazi jednostavnog logovanja putem ličnog broja zdravstvenog osiguranika i broja zdravstvene kartice.


Prilikom potpisivanja ugovora o donaciji, njegov sin Agron Martinajiskoristio je priliku i pozvao privrednike da pomognu školi i deci.“Želeo bih da iskoristim priliku i pozovem sve ljude dobre volje, a naročito privrednike i preduzetnike da pomognu gradu kako bi što manje ljudi bilo gladno. Mi smo odlučili da pomognemo učenicima koji je pomoć neophodna”, rekao je tada mlađi Martinaj.\nNakon toga, obavezu je preuzela pekara “Arena”,čiji je vlasnik Fitim Čenaj,koja je užine isporučila za 90 đaka Srednje specijalne škole “Žarko Zrenjanin”, tokom 2015. godine. “Odazvali smo se pozivu, do sada smo učestvovali u raznim humanitarnim akcijama, i drago mi je da možemo da pomognemo deci”, kaže Fitim Čenaj.\nReč je o 20.000 obroka za učenike Srednje specijalne škole “Žarko Zrenjanin” 2014.godine, a 15.000 užina je isporučeno tokom 2015. godine. Učenicima osnovne škole užine su obezbeđene iz gradskog budžeta Subotica. Direktorka Osnovne i Srednje specijalne škole “Žarko Zrenjenanin” Dragana Vučkovićza naš portal kaže da je videla da će biti problem 2016.godine, jer grad nije uspeo da nastavi akciju, kao u prethodne dve godine.\nČlanak “Subotica: Pekari Albanci pomogli najugroženijoj deci” proizveden je kao deo projekta “Stvarni ljudi – stvarna rešenja”, koji je finansiran sredstvima EU u okviru Medijskog programa 2014. Sadržaj članka je isključivo odgovornost Udruženja građana “Malin” iz Subotice i Nezavisnog društva novinara Vojvodine i ni na koji način ne odražava stavove Evropske unije.


Predsednik Sejdiu je dočekao na oproštajnu posetu ambasadora Bugarske, Krasimir Tulechki - Novosti i Događanja - V.D. Presednice Republike Kosovo - Dr. Vjosa Osmani - Sadriu\nPredsednik Sejdiu je dočekao na oproštajnu posetu ambasadora Bugarske, Krasimir Tulechki\n02.08.2010 – Predsednik Republike Kosova, dr. Fatmir Sejdiu je danas primio na oproštajnu posetu ambasadora Bugarske, g-dina Krasimir Tulechki.\nNa jednom srdačnom sastanku, Predsednik Sejdiu se zahvalio ambasadoru Tulechki za njegovo angažovanje, rad i odličnu saradnju tokom vremena njegovog službovanja u našu zemlju. Isto tako, Predsednik Sejdiu je naglasio vrlo sadržajan doprinos i nepoštednu pomoć koju je Republika Bugarska dala i nastavlja dati za Republiku Kosova.\nIstovremeno, Predsednik Sejdiu je naglasio da je Republika Kosova stalno angažovanja za vrlo dobre odnose sa svim susednim zemljama i svim zemljama regiona. On je ponovio dobru saradnju sa Republikom Bugarskom i angažovao se za jačanje ove saradnje u svim oblastima.\nDok, ambasador Tulechki, nakon što je označio kao vrlo značajan period njegovog službovanja kao ambasador u našoj zemlje, gde je imao jednu odličnu saradnju sa svim institucijama zemlje, naglasio je da je Bugarska jako posvećena u njenoj konstantnoj državnoj politici za Kosovo.


BiH /Njemačka pomoć od 73,5 miliona eura za izgradnju vjetroparka i tretman otpadnih voda / Radio Sarajevo\nBiH / Njemačka pomoć od 73,5 miliona eura za izgradnju vjetroparka i tretman otpadnih voda\n08. 11. 2017. u 11:36:00 Radiosarajevo.ba\nMinistar finansija i trezora Bosne i Hercegovine Vjekoslav Bevanda i direktor njemačke Razvojne banke KfW u BiH Matthias Chmidt-Rosen potpisali su danas u Sarajevu sporazum o zajmu i grantu.\nRiječ je o zajmu u iznosu od 60 miliona eura za izgradnju vjetroparka Hrgud kod Trebinja te sporazum o dodjeli grant sredstava u iznosu od 13,5 miliona eura za projekt prikupljanja i tretman otpadnih voda u Zenici.\nBevanda je izrazio zadovoljstvo zbog potpisivanja ova dva važna ugovora te pojasnio da je ugovor o zajmu od 60 miliona eura namijenjen za izgradnju vjetroparka Hrgud na području Trebinja. Kako je rekao, radi se o kreditu koji je alociran na RS, a projektom će rukovoditi elektroprivreda tog entiteta.\n"Rok otplate je 15 godina, s grejs periodom od četiri godine i fiksnom kamatnom stopom", dodao je.\nIzgradnjom vjetroparka Hrgud, naglasio je Bevanda, bh. entitet Republika Srpska će dobiti prvi objekt ovog tipa koji će proizvoditi energiju iz obnovljivih izvora.\n"Nadam se da će projekt biti realizovan u naredne četiri godine, kako je predviđeno planom, i da će zaživjeti ovakvi vidovi proizvodnje električne energije, jer za to u BiH postoje resursi", istakao je.\nTakođer je naglasio da će se, zahvaljujući sporazumu kojim će Grad Zenica dobiti grant od 13,5 miliona eura za projekt prikupljanja i tretmana otpadnih voda, moći znatno uticati na zaštitu životne sredine i na kvalitet života građana Zenice.\nDodao je da će Grad Zenica, uz spomenuta sredstva, uložiti milion eura te da je osigurana i podrška u iznosu od 4.750.000 eura od Vlade Švicarske, budući da je za realizaciju cijelog projekta potrebno19,3 miliona eura.\nDirektor njemačke Razvojne banke KfW u BiH Matthias Chmidt-Rosen naglasio je da danas potpisani ugovori predstavljaju prekretnicu djelovanja ove banke i njemačke Vlade u BiH.\n"Postrojenje za prikupljanje i tretman otpadnih voda u Zenici značajno će doprinijeti zaštiti okoliša, kao i izvora vode na području cijele BiH, dok je vjetropark Hrgud prvi te vrste u RS-u", kazao je.\nNapomenuo je da je vjetropark Hrgud treći vjetropark koji u BiH finansira ova njemačka banka, dok je prvi bio Mesihovina, koji će biti potpuno operativan početkom slijedeće godine.\nKazao je i to da je ovo jako dobar trenutak za potpisivanje sporazuma za vjetropark Hrgud jer se u Bonu trenutno održava UN-ova Globalna konferencija o klimatskim promjenama te da se radi o dobrom primjeru kako globalni sporazumi rezultiraju konkretnim projektima na terenu.\nTagovi: Njemačka kredit grantovi Zenica Trebinje vjetroelektrana\nPoduzetništvo / Novalić i Zukić: Broj uposlenih u obrtima u FBiH porastao za 9.176\nStatistika / Porezni obveznici u FBiH uplatili gotovo 4 milijarde KM direktnih poreza\nAnaliza / Slovenski i hrvatski giganti propali, firme iz BiH najviše grade u regiji